Graduan Keselamatan Antarabangsa Ini Mengkaji Al-Quran. Lihat Apa Pandangan Beliau Tentang Islam

Sekiranya anda terserempak dengan saya di jalanan, pasti ramai yang tidak menyangka saya seorang beragama Islam. Saya tidak memakai tudung, Saya mempunyai rambut blonde, dan bermata biru.

Dan badan saya dipenuhi tatu, dibesarkan di Texas dengan kepercayaan Southern Baptist asalnya.

Saya juga boleh bertutur dalam bahasa Arab dan memiliki Ijazah Sarjana dalam Keselamatan Antarabangsa dengan tumpuan terhadap keganasan dan Timur Tengah.

Beberapa tahun yang lalu, saya menyedari bahawa walaupun saya telah lama belajar, menganalisis dan menulis tentang teori politik Islam serta bagaimana ahli ideologi jihad seperti Osama bin Laden menggunakan Al-Qur'an untuk membenarkan tindakan ganas yang mereka lakukan, namun saya sebenarnya tidak pernah membaca Al-Quran.

Jadi saya memutuskan untuk membacanya dan apa yang saya dapati di dalamnya telah mengubah hidup saya.

Saya dapati jawapan kepada soalan tentang iman dan kepercayaan serta moral yang telah mengganggu hidup saya sejak remaja.

Saya menemui hubungan dengan Tuhan yang saya fikir telah lama hilang. Dan tujuh tahun yang lalu, saya memeluk Islam.

Namun perlu dijelaskan bahawa ketika ini saya membenci tafsiran Islam yang didukung oleh orang-orang seperti Al-Qaeda dan ISIS sama seperti sebelum saya memeluk Islam, dan mungkin lebih lagi.

Ini kerana kini saya melihatnya bukan sahaja sebagai satu perkara yang merosakkan agama yang sangat indah, tetapi sesuatu yang merosakkan agama saya yang tersangat indah.

Apabila saya membaca al-Qur'an, saya dapati Tuhan yang sangat pemurah, yang mengasihani dan yang melindungi manusia dengan penuh kasih sayang.

Saya menemui agama yang menggalakkan pemikiran bebas, belas kasihan kepada manusia dan keadilan sosial.

Jihadis mendakwa mereka mencintai perkara-perkara yang sama tentang Islam, tetapi memutuskan bahawa cara terbaik untuk berkongsi mesej rahmat dan belas kasihan Tuhan dengan dunia adalah untuk meletupkan masjid-masjid dan menyembelih pekerja bantuan kemanusiaan.

Tiga tahun yang lalu, hashtag "#MuslimApologies" mula tersebar di Twitter.

Hashtag tersebut adalah tindak balas tidak ikhlas kepada golongan seperti hos radio Laura Ingraham, yang mana mempersoalkan mengapa umat Islam tidak lebih bersuara mengutuk keganasan yang dilakukan atas nama Islam selepas pemenggalan kepala orang Barat oleh ISIS.

Bosan kerana sentiasa diminta untuk meminta maaf atas perbuatan orang-orang jahat yang memutarbelitkan Islam untuk membenarkan tindakan barbarisme mereka, orang Islam di Twitter memutuskan untuk mengambil sikap lucu dan sarkastik.

Mereka meminta maaf ke atas segala-galanya yang berlaku termasuklah kisah Twilight, Perang Dunia I dan II, bahawa Pluto bukan lagi sebuah planet dan, kegemaran peribadi saya, bahawa Mufasa mati dalam The Lion King.

Ada juga yang menggunakan hashtag untuk secara sinis meminta maaf atas sumbangan penting yang telah dibuat oleh budaya Islam kepada dunia, daripada algebra ke kopi ke obscura kamera.

Sudah tentu, saya juga mahu terlibat dalam trend ini. Selepas memuat naik tweet permohonan maaf sarkastik saya mengenai pengakhiran rancangan TV Lost yang sangat hambar, saya memutuskan untuk mencuba sesuatu yang lebih serius, iaitu ringkasan 140-karakter kisah saya memeluk Islam:

Selepas memuat naik tweet saya, saya masuk tidur. Apabila saya bangun pada keesokan harinya, saya terkejut kerana mendapati bahawa tweet saya yang rendah hati telah banyak di-retweet dan saya telah menerima ramai pengikut baru.

Beberapa orang yang mana hampir semuanya adalah orang Islam telah membalas dengan menyatakan kegembiraan mereka untuk saya dan mengalu-alukan saya kepada Islam.

Ia sangat menggembirakan. Sudah tentu, saya juga di-troll, di mana ada yang memberitahu saya bahawa otak saya telah "dicuci", cuba meyakinkan saya bahawa CIA yang mencipta ISIS, atau bertanya kepada saya jika saya sudah melakukan mutilasi alat kelamin atau belum.

Kemudian, sesuatu yang diluar jangkaan telah berlaku. Tweet saya telah menjadi tular dan kali terakhir saya lihat, ia telah di-retweet sebanyak 11,300 kali.

Dan saya menyedari satu trend yang tidak menyenangkan iaitu daripada semua yang retweet, kebanyakan daripada mereka menjadikan bendera hitam ISIS sebagai gambar profil Twitter mereka.

Yang lain mempunyai gambar mereka memegang pedang, berdiri di hadapan bendera hitam ISIS. Ini membimbangkan saya.

Kemudian, orang Arab Saudi muncul. Golongan lelaki dengan gambar profil mereka berpakaian pakaian tradisional Arab Saudi, ada yang dengan gambar bersama kereta sport yang mahal mula membalas tweet saya dan meminta untuk bercakap dengan saya secara peribadi.

Seorang lelaki memberitahu saya betapa cantiknya saya memakai tuudng dan seorang lagi mengajak saya berkahwin dengannya.

Sangat jelas bahawa tweet saya tentang memeluk Islam membuatkan ramai orang Islam marah, baik di Amerika Syarikat mahupun di dunia Islam yang lebih luas.

Orang bukan Islam kadang-kala tidak menyedari betapa banyak kebencian dan perkara negatif yang dilemparkan kepada umat Islam serta betapa hancurnya jiwa seseorang untuk terpaksa mempertahankan diri dan kepercayaan anda setiap hari.

Ia sangat menggembirakan untuk melihat seseorang mengatakan sesuatu yang positif tentang Islam.

Walaubagaimanapun, pada masa yang sama, tindakan ISIS dan pengikutnya dan kata-kata intoleransi yang berasal dari orang Islam sendiri yang menimbulkan reaksi sebegini terhadap umat Islam.

Dan bagi saya, saya sangat tidak suka jika kisah saya memeluk Islam digunakan untuk menarik lebih ramai orang kepada ideologi yang menjijikkan yang mencetuskan tindakan pengeboman bunuh diri dan pemenggalan kepala.


6 Perang Dahsyat Yang Hampir-Hampir Berlaku

Sejarah sentiasa penuh "kalau" dan perang tidak terkecuali dalam hal ini. Ia adalah sesautu yang menyeronokkan untuk kita membuat spekulasi tentang apa yang akan berlaku jika sesuatu peperangan itu berlaku.

Sebenarnya, terdapat terlalu banyak contoh di mana peperangan hampir-hampir berlaku. Namun disebabkan beberapa faktor, ia berjaya dihentikan dan ramai yang tertanya-tanya bagaimana jika ia berlaku.

Dengan segala kejahatan yang dilakukan oleh mereka sepanjang sejarah, Israel sangat bertuah kerana terselamat dari kemusnahan bukan sekali, tetapi 2 kali di tangan Kesatuan Soviet.

Semasa Perang Enam Hari, Kesatuan Soviet memberitahu Amerika Syarikat bahawa jika Israel tidak berhenti berperang dengan segera, maka mereka terpaksa untuk melindungi kepentingan di Timur Tengah. Ini dilihatkan sebagai satu ancaman tipis untuk menyerang Israel.

Walaupun ia dikatakan sebagai satu ancaman kosong, para sejarawan yang mengkaji perang ini dengan lebih dekat mendapati bahawa Kesatuan Soviet benar-benar serius dengan amaran mereka.

Mereka telah menyediakan kekuatan tentera untuk melakukan serangan, lengkap dengan pesawat dan kapal bersenjata nuklear.

Sesetengah ahli sejarah juga mendakwa bahawa Soviet adalah pihak yang menghasut Perang Enam Hari, dengan harapan untuk memusnahkan keupayaan nuklear Israel.

Jika ya, pelan itu digagalkan kerana kemenangan Israel yang pantas terhadap orang Arab. Satu lagi ancaman terjadi pada Perang Yom Kippur tahun 1973.

Ketika itu, tentera Israel hampir memusnahkan Tentara ke-3 Mesir dan mengebom Damsyik dengan artileri. Dengan itu, mereka diperintahkan untuk menghentikan semua pertempuran.

Perintah tersebut berlaku selepas Kesatuan Soviet membuat ancaman kepada AS bahawa mereka akan "campur tangan secara paksa" jika peperangan masih berlarutan.

Kita hanya boleh membayangkan sahaja apa yang akan berlaku jika Britain dan Perancis bertempur dalam perang sebelum Perang Dunia Pertama, insiden yang dikenali sebagai Insiden Fashoda.

Kedua-dua pihak Britain dan Perancis mahu memperluas koloni mereka di Afrika dan sedang mencari kawasan baru untuk mendudukinya.

Fashoda yang terletak di Sudan, adalah tempat yang sempurna bagi mereka untuk menghubungkan jajahan masing-masing dan membentuk kerajaan Afrika yang bersebelahan.

Perancis sampai ke Fashoda pada 18 Julai 1898 dan diikuti oleh Britain 2 bulan kemudian, satu pertemuan yang mengakibatkan kebencian yang sangat tegang.

Berita tentang kekacauan ini sampai ke negara asal mereka dan menghasut mereka untuk menggerakkan angkatan laut masing-masing.

Bagaimanapun, pada ketika itu Perancis menyedari angkatan laut mereka tidak mampu bertempur dengan Britain dan sebaliknya berunding untuk berdamai.

Menteri Luar Perancis, Theophile Delcasse, juga menginginkan perikatan dengan British untuk mengatasi pengaruh Jerman di benua itu.

Sebulan kemudian, Perancis dengan bijak keluar dari Fashoda, dengan itu menamatkan pertikaian dan memastikan mereka tetap bersekutu dengan Britain semasa Perang Dunia I.

Salah satu tempoh terburuk antara British dan Rusia sebelum era Soviet berlaku semasa Perang Russo-Jepun pada tahun 1900-an, khususnya dalam Insiden Bank Dogger yang terkenal.

Dalam kejadian itu, kapal perang dari Baltic Fleet milik Rusia melalui Laut Utara dan bertembung dengan apa yang mereka sangka sebagai bot-bot torpedo Jepun.

Akan tetapi, bot-bot tersebut sebenarnya adalah kapal penangkapan ikan Inggeris. Pihak Rusia langsung tidak menyedari bahawa Jepun sebenarnya bukan berada di Lautan Atlantik tetapi Lautan Pasifik.

Rusia dengan segera menenggelamkan salah satu bot dan membunuh 2 kru. Kejadian itu mendorong British untuk mengadakan perhimpunan menentang Rusia.

Kapal perang British mengekori armada Rusia sebagai persediaan untuk berperang. Akan tetapi, permohonan maaf oleh Rusia dan pampasan yang adil untuk mangsa-mangsa telah menyelamatkan Rusia daripada perang dahsyat yang mungkin berlaku.

Walau bagaimanapun, perjalanan pelayaran Rusia sudah ditakdirkan untuk hancur di mana beberapa bulan selepas peristiwa itu, mereka telah dihapuskan sepenuhnya oleh angkatan laut Jepun dalam Pertempuran Tsushima.

Salah satu perselisihan sejarah yang paling berlarutan adalah antara Pakistan dan India.

Sejak tahun 1940-an, kedua-dua negara telah terlibat dalam 4 peperangan konvensional dan terlibat dalam "4 pertikaian setiap lima tahun."

Namun, semua konflik itu kelihatan kurang dahsyat berbanding dengan kebuntuan yang berlaku pada tahun 2001 hingga 02 di antara kedua-dua negara.

Ia merupakan suatu kebuntuan yang sangat hampir mengakibatkan perang nuklear.

Titik permulaan kebuntuan adalah apbila serangan pengganas oleh Pakistan yang dahsyat terhadap Parlimen India pada 1 Oktober 2001, menyebabkan puluhan orang mati dan beberapa lagi cedera.

Serangan pengganas itu, digabungkan dengan perang sempadan hanya 2 tahun sebelum ini, cukup untuk membuatkan kerajaan India tersangat marah untuk menggerakkan hampir sejuta tentera di sepanjang sempadannya bersama Pakistan dan menuntut keadilan.

Sebagai tindak balas, tentera Pakistan menyediakan beberapa ratus ribu angkatan bersenjata. "Permainan" yang tegang selama 10 bulan di sepanjang sempadan kedua-dua negara itu menjadi semakin membimbangkan dengan kehadiran senjata nuklear.

Kerajaan Pakistan juga menyatakan kesanggupan mereka untuk membuat serangan awal dengan peluru berpandu nuklear terhadap tentera India yang lebih besar, jika perlu.

Mujurlah untuk kedua-dua negara dan seluruh dunia, krisis tersebut berakhir apabila kaum India memutuskan untuk menjadi yang pertama untuk berundur iaitu pada 16 Oktober 200, satu gerakan yang diikuti oleh Pakistan sejurus selepas itu.

Malangnya, ancaman perang nuklear tidak menghalang kedua-dua negara daripada meneruskan konflik berterusan mereka, seperti yang ditunjukkan oleh kebuntuan lain pada tahun 2008.

Salah satu isu yang terus menghalang hubungan Amerika Syarikat dan China adalah kewujudan Taiwan.

Sejak penubuhannya pada tahun 1949, pulau kecil dari Nationalis China sebahagian besarnya bergantung kepada Amerika Syarikat untuk terus bertahan terhadap jiran Komunis yang lebih besar.

Bagi Amerika Syarikat, perlindungan berterusannya terhadap Taiwan hampir-hampir menyebabkan mereka menyerang China sebanyak dua kali dengan senjata nuklear.

Kali pertama AS hampir-hampir melancarkan peluru berpandu nuklear ke China berlaku semasa Krisis Selat Taiwan Pertama, pada tahun 1954.

Komunis China menundukkan Nasionalis Tiwan dengan serangan artileri yang dahsyat.

AS kemudiannya mengerahkan pasukannya ke rantau tersebut dan secara serius mengancam komunis dengan perang nuklear jika mereka tidak berhenti menembak.

Krisis kedua tidak banyak berbeza, dengan AS menggunakan ancaman tentera ke atas Komunis China.

Namun, kemenangan itu agak singkat. Komunis China menyedari bahawa mereka tidak boleh bergantung kepada Soviet untuk menyelamatkan mereka sekiranya berlaku konflik nuklear dengan Amerika, jadi mereka memutuskan untuk membina senjata nuklear mereka sendiri.

Kebanyakan ahli sejarah bersetuju bahawa Perang Dunia II secara rasminya bermula apabila Nazi Jerman menyerang Poland pada 1 September 1939.

Walau bagaimanapun, Perang Dunia II mungkin bermula setahun sebelumnya, dengan permulaan "Fall Grun" atau Operasi Hijau, rancangan serangan Hitler terhadap Czechoslovakia.

Walaupun orang Jerman akhirnya menduduki Czechoslovakia tanpa tentangan beberapa bulan sebelum Perang Dunia II, namun ia sangat berisiko tinggi.

Sebagai permulaan, Czechoslovakia bersekutu dengan Perancis, Britain, Poland dan Kesatuan Soviet.

Jerman mungkin akan bertempur dalam perang akan berkesudahan dengan kekalahan yang pasti ketika itu.

Dalam satu mesyuarat rahsia pada 4 Ogos 1938, mereka juga merancang untuk menangkap Hitler, jika Nazi memutuskan untuk melakukan operasi ketenteraan tersebut.

Penangkapan itu hanya akan dibuat jika Britain dan Perancis juga bersetuju untuk berjuang untuk Czechoslovakia.

Nasib baik untuk Hitler, Britain dan Perancis fikir ia lebih baik untuk melepaskannya, dan dengan itu memberi kuasa kepada Nazi untuk menduduki Czechoslovakia.


Kisah Pengasas Ketiga Apple yang Mengalami Kerugian Besar - Ronald Wayne

Pada bulan Ogos 2018, saham Apple melonjak dan mencipta sejarah dengan nilai USD 1 trilion sekali gus menjadi syarikat AS pertama yang pernah mencapai kejayaan seumpama itu.

Buat seketika, nilai saham Apple telah mencecah $207.05 (RM847.04) setiap unit bagi membawa syarikat tersebut ke paras USD 1 trilion di pasaran saham sebelum menyusut kembali selepas itu.

Ketika ini, mungkin ramai yang memasang angan-angan untuk memiliki saham dalam syarikat teknologi gergasi tersebut. "Tak banyak pun tak apa, 10% cukuplah," fikir anda. Namun, tahukah anda, seorang lelaki pernah mempunyai pegangan saham tersebut dalam Apple? Akan tetapi, ia hanya dibiarkan berlalu pergi begitu sahaja.

Selain Steve Jobs dan Steve Wozniak, nama lelaki ini mungkin kurang dikenali. Walau bagaimanapun, Ronald Wayne merupakan salah seorang daripada tiga pengasas Apple yang asal.

Wayne mengenali Jobs ketika bekerja bersama di Atari dan Jobs kemudian memohon nasihatnya setelah mengalami sedikit 'perbezaan falsafah yang biasa' dengan Wozniak.

Salah satu episod "The Filthy Rich Guide" menjelaskan bahawa Wayne menyertai Wozniak dan Jobs yang hanya berusia awal 20-an ketika itu untuk memberikan "pengawasan orang dewasa" dengan memantau kejuruteraan mekanikal serta memastikan kesemua dokumentasi lengkap. Sebagai balasan, dia menerima 10% pegangan saham dalam syarikat.

Wayne juga telah melakarkan logo pertama syarikat yang akhirnya digunakan tidak sampai setahun sebelum digantikan dengan simbol buah epal yang kita lebih kenali kini.

Lama-kelamaan, Wayne mula risau jika mana-mana hutang syarikat perlu ditanggung olehnya secara peribadi. Semasa permulaan perniagaan, Jobs telah membuat satu pinjaman sebanyak USD15,000 untuk membeli kelengkapan bagi memenuhi kontrak pertama Apple dengan sebuah kedai komputer di Bay Area iaitu The Byte Shop.

Menurut Wayne, The Byte Shop telah membuat pesanan sebanyak 100 buah komputer namun kedai itu dikenali kerana sering lewat serta gagal melunaskan bayaran. Wayne berasa khuatir jika Apple tidak mampu mendapatkan wang mereka kembali.

Pada masa itu, Jobs dan Wozniak masih setahun jagung serta tidak mempunyai sebarang harta manakala Wayne yang sudah berusia 40 tahun pula sudah memiliki beberapa aset termasuklah sebuah rumah. Oleh itu, dia takut jika bebanan kewangan syarikat akan turut memberi kesan kepada harta peribadinya sekiranya perniagaan merudum.

Selepas 12 hari bersama Jobs dan Wozniak, Wayne mengambil keputusan untuk menarik diri daripada Apple dan menjual kembali pegangan saham 10% tersebut kepada kedua-dua pengasas muda itu dengan harga USD800.

Keputusan Wayne meninggalkan Apple itu merupakan suatu kerugian yang amat besar. Kini, pegangan 10% saham yang sama dalam Apple mempunyai nilai lebih daripada USD95 bilion. Jika Wayne masih bersama Apple, dia mungkin menjadi salah seorang manusia terkaya di dunia.

Namun begitu, Wayne tidak pernah kesal dengan keputusan yang dibuat kerana dia tahu bahawa dia tidak akan mampu berjaya di Apple. Dia pernah memberitahu Business Insider, jika dia kekal berada di syarikat itu, dia mungkin akan berada di jabatan dokumentasi menyemak kertas secara rutin sahaja selama 20 tahun. Ini disebabkan selama bekerja dengan Jobs dan Wozniak, Wayne sering berasa janggal seolah-olah seorang kerdil yang duduk di antara bayang-bayang gergasi intelektual.

Pada tahun 2012, melalui satu hantaran Facebook, Wayne menjelaskan sendiri mengapa dia memilih untuk meninggalkan Apple begitu awal. Menurutnya, dia bukan tidak percayakan konsep dan produk Apple namun merasakan persekitaran kerja di situ tidak sesuai dengan dirinya untuk jangka panjang.

Jika dia tahu lebih awal bahawa Apple akan berjaya menghasilkan jutawan seramai 300 orang dalam masa hanya empat tahun, dia mungkin akan kekal sepanjang empat tahun tersebut namun akan tetap meninggalkan syarikat itu juga. Wozniak dan Jobs kedua-duanya ingin mengubah dunia dengan cara masing-masing, begitu juga dengan Wayne.

Walaupun tidak pernah menyesal meninggalkan Apple, Wayne masih berdukacita kerana telah menjual kontrak asalnya bersama Apple yang disimpan dari tahun 1976 itu selama bertahun-tahun. Sekitar awal 90-an, dia menjumpai semula perjanjian tersebut dalam sebuah kabinet yang telah dipenuhi debu dan sawang. Fikirnya, untuk apa lagi disimpan dokumen sedemikian. Lalu, dia pun menjualnya pada harga USD500.

Menurut "The Filthy Rich Guide," kontraknya itu telah berjaya dilelongkan pada tahun 2011 dengan harga USD1.59 juta. Itulah antara penyesalan terbesar yang tidak akan dapat dilupakan bagi Wayne sepanjang hayatnya.


Kisah Gadis Bangladesh yang Dicabul Oleh Pengetua Sekolah Dan Dibakar Untuk Menutup Mulut

Kematian seorang remaja di sebuah bandar kecil di Bangladesh telah menjadi tajuk utama di seluruh dunia.

Nusrat Jahan Rafi berusia 19 tahun dibakar hingga mati kerana melaporkan satu gangguan seksual yang dilakukan oleh pengetua sekolahnya.

Dalam cubaan untuk menutup mulutnya, sekumpulan penyerang menyimbah Nusrat dengan minyak tanah lalu membakar remaja malang itu.

Dia kemudian meninggal dunia di hospital akibat terbakar teruk yang meliputi 80% tubuhnya.

Al Jazeera melaporkan bahawa Nusrat telah hadir ke balai polis tempatan dengan sokongan keluarganya pada akhir bulan Mac untuk melaporkan kejadian itu.

Dia memberitahu polis bahawa pengetua madrasahnya memanggilnya ke pejabat dan dengan menyentuh Nusrat dengan tidak senonoh berulang kali sebelum dia berjaya melarikan diri.

Video yang tersebar memaparkan Nusrat kelihatan tertekan  dan menangis ketika dia memberi keterangan kepada pihak polis.

Suara ketua balai polis tersebut dikenalpasti dalam video tersebut dengan berkata kisah yang diceritakan Nusrat sebagai "bukan masalah besar".

Nusrat dilaporkan kembali ke sekolah 11 hari selepas memfailkan laporannya supaya dia dapat mengambil ujian akhir.

Dia diumpan naik ke atas bumbung sekolahnya oleh seorang rakan wanita dan kemudiannya dikerumuni oleh sekumpulan lelaki.

Kumpulan itu, yang mana salah seorang daripadanya mengaku berdendam dengan Nusrat menuntut agar dia menarik balik aduan gangguan seksual yang dilakukannya.

Oleh kerana sifat Nusrat yang merupakan seorang remaja yang lantang bercakap dan mahu membawa pesalah ke muka pengadilan, dia enggan menarik balik aduan tersebut.

Berang dengan jawapan tersebut, kumpulan lelaki tersebut menyimbah tubuh Nusrat dengan minyak tanah lalu membakarnya.

Menurut Penguasa Kanan Polis Mohammad Iqbal, yang mengetuai siasatan ke atas kes pembunuhan ini, 17 orang telah ditangkap sehubungan dengan kematiannya.

Sekurang-kurangnya 5 daripada mereka yang ditangkap telah mengikat tangan dan kaki Nusrat menggunakan selendang sebelum membakarnya.

Rancangan membunuh tersebut sebenarnya mahu dijadikan seperti kes bunuh diri.

Namun, ia gagal kerana Nusrat berjaya melarikan diri ke tingkat bawah dalam keadaan terbakar kerana api tersebut membakar selendang yang melepaskan tangan dan kakinya yang terikat.

Polis mengatakan bahawa salah seorang lelaki dalam tahanan juga menuduh pengetua sekolah itu memerintahkan serangan terhadap Nusrat.

Pengetua itu "memberitahu mereka untuk memberi tekanan kepada Nusrat untuk menarik balik kes itu atau membunuhnya jika dia enggan".

Tetapi sebelum tewas kepada api yang membakarnya, Nusrat mampu mengumpulkan kekuatan untuk merakamkan kenyataannya di dalam telefon bimbit abangnya sekiranya dia tidak dapat bertahan.

"Pengetua telah menyentuh saya, saya akan menentang jenayah ini sehingga nafas terakhir saya," kata Nusrat.

Video telefon bimbit itu bukan satu-satunya bukti yang berjaya ditinggalkan Nusrat sebelum dia terbunuh.

Media tempatan melaporkan bahawa pelajar remaja itu juga menulis surat dalam buku nota kelasnya, menerangkan dengan terperinci bagaimana pengetua tersebut melakukan gangguan seksual terhadap dirinya.

Pembunuhan Nusrat Rafi telah dikritik oleh para pelajar dan penyokong di seluruh Bangladesh. Ramai daripada mereka menyatakan bahawa kematiannya sebagai contoh keganasan seksual yang masih berlaku terhadap wanita di Bangladesh kerana bercakap menentang penyerang mereka.

Ramai penunjuk perasaan memenuhi jalan-jalan untuk menyuarakan kekecewaan mereka manakala ribuan penyokong muncul di Feni, kampung halaman Nusrat, untuk berduka ketika pengebumiannya.

"Pembunuhan mengerikan seorang remaja berani yang mencari keadilan menunjukkan bagaimana teruknya kerajaan Bangladesh gagal dalam membela mangsa serangan seksual," kata Pengarah South Asia Human Rights Watch, Meenakshi Ganguly.

Menurut Human Rights Watch, mangsa gangguan seksual di Bangladesh sering enggan atau terlalu takut untuk hadir ke balai polis untuk meminta bantuan kerana mereka biasanya dimalukan atau dihina oleh pegawai polis, sama seperti apa yang dialami oleh Nusrat dalam video laporannya.

Walaupun mangsa cukup berani untuk bersuara, kurang daripada 1% daripada kes rogol yang dilaporkan membuatkan pesalah disabitkan kesalahan.

Perdana Menteri Bangladesh, Sheikh Hasina bertemu dengan keluarga Nusrat di Dhaka dan menyatakan bahawa "tidak ada pesalah yang akan terselamat daripada tindakan undang-undang."

Ramai pemerhati berharap keluarga Nusrat memperoleh keadilan di atas kematiannya, tetapi selagi hak dan keselamatan wanita tidak diambil serius oleh penguatkuasa undang-undang dan pegawai yang dipilih, kematian remaja ini mungkin tidak akan terbela.


Ini 8 Sebab Kenapa Filem Joker Dijangkakan Bakal Meletup

Gabungan Warner Bros dan DC Comics membuat penampilan pertama mereka melalui filem Joker arahan Todd Phillips yang bakal ditayangkan pada Oktober ini.

Walaupun projek filem itu sering kali kedengaran seperti eksperimentasi, namun menonton treler filem ini sahaja sudah boleh membuatkan kita sedar betapa menariknya filem ini.

Lebih menarik, ia juga memaparkan versi Joker yang tidak pernah kita lihat sebelum ini. Yang pasti ianya kelihatan lebih cool berbanding The Joker versi Jared Leto. Berdasarkan treler filem, iluminasi.com kongsikan 8 sebab kenapa filem Joker dijangkakan bakal meletup dan menghantui pemikiran penonton.

Salah satu individu legenda di sebalik penciptaan Batman, Bob Kane adalah salah seorang daripada 2 lelaki yang membentuk wira Bertopeng itu sendiri.

Perkara yang sama berlaku terhadap musuh ketat Batman iaitu The Joker, juga merupakan salah satu ciptaan legenda Bob Kane. Pada permulaan treler, Arthur (The Joker) bertemu dengan seorang pekerja sosial, yang pada lencananya tertera nama Debra Kane.

Walaupun ia mungkin satu kebetulan, namun kemungkinan besar adalah penggunaan nama keluarga Kane merupakan satu penghormatan kepada Bob Kane. Dia juga mempunyai anak perempuan yang bernama hampir serupa, iaitu Deborah Kane.

Dalam treler ini, Arthur melawat ke Arkham State Hospital, yang lebih dikenali sebagai Elizabeth Arkham Asylum for Criminally Insane, atau hanya digelar Arkham Asylum di dalam komik mahupun permainan video. Di sinilah lokasi tempat penjenayah-penjenayah banyak dilahirkan ataupun ditangkap masuk ke dalam yang mana pesakitnya terdiri daripada penjahat seperti Two-Face, The Riddler, Poison Ivy dan The Joker sendiri.

Dalam treler ini, digambarkan Arthur yang pergi sendiri ke Arkham Asylum secara sukarela. Tidak seperti filem-filem Batman sebelum ini di mana penjahat berusaha keras untuk lari keluar dari Arkham Asylum yang dilengkapi teknologi hebat bagi mengelakkan pesakit atau tahanan lari.

Juga dipaparkan satu scene bangunan gah serba mewah milik keluarga terkaya dan paling menyerlah di bandar Gotham iaitu Wayne Hall milik Thomas Wayne bapa kepada Bruce Wayne (Batman). Dijangkakan keluarga Wayne akan memainkan peranan besar dalam filem ini.

Ditambah pula adegan Arthur dicampak keluar dari Wayne Hall. Berkebarangkalian tinggi berlaku tragedi yang tak diingini terhadap Arthur melibatkan keluarga Wayne. Namun tidak dapat dipastikan scene ini memaparkan ramai orang yang hadir di hadapan Wayne Hall untuk menonton filem, protes, atau meraikan perasmian Wayne Hall.

Untuk point seterusnya, perhatikan pada gambar Wayne Hall di atas, anda dapat melihat poster filem Charlie Chaplin bertajuk "Modern Times".

Penampilan Arthur yang dilakonkan oleh Joaquin Phoenix sebenarnya agak mirip dengan karakter Charlie Chaplin dalam Modern Times ketika Arthur menari sebagai pemegang papan tanda di awal treler.

Jadi, salah satu pengaruh komedi The Joker sudah tentulah watak The Tramp yang dilakonkan Charlie Chaplin dalam Modern Times.

Lebih Mengujakan lagi adalah hakikat bahawa filem Modern Times adalah satu ironi yang keterlaluan terhadap zaman kesulitan ekonomi yang dihadapi oleh masyarakat era "Great Depression". Filem ini juga dianggap sangat kontroversi pada zaman itu kerana meracuni minda masyarakat dengan agenda tersendiri berserta kritikan-kritikan halus.

Ada yang mengatakan scene orang ramai berkumpul di hadapan Wayne Hall Ini berkebarangkalian tinggi sebagai tanda protes mereka terhadap Thomas Wayne yang tidak mempedulikan sensitiviti masyarakat dan tidak hirau akan agenda yang dibawa oleh filem Modern Times.

Salah satu aspek yang perlu diingat tentang Joker adalah Arthur berusaha kerasa untuk menjadi pelawak di sepanjang perjalanan filem ini.

Kita dapat melihat beberapa babak di mana dia menghadiri ke Kelab Komedi Pogo, ketawa berdekah, dan akhirnya berdiri di atas pentas utama. Ini sama seperti Joker dalam siri animasi "Batman: The Killing Joke".

Sebahagian kisah daripada asal-usul Joker dalam siri animasi oleh Alan Moore ini, memaparkan Arthur sebagai seorang pelawak yang kecewa, dengan harapan akan menjadi pelawak profesional dalam pada masa menjaga isterinya yang hamil.

Dalam filem Joker ini, "isteri yang hamil" digantikan dengan "ibu yang sakit". Dan seperti dalam beberapa babak dalam treler ini, ia kelihatan seperti Arthur akan berjaya sampai ke tahap yang lebih tinggi sebagai pelawak mengatasi Amir Rajalawak.

Sama seperti yang dibincangkan tentang peranan besar keluarga Wayne dalam filem ini, terdapat satu teka-teki yang cukup aneh iaitu di mana Arthur berkawan dengan seorang budak lelaki.

Budak yang dilihat dalam treler ini sebenarnya tak lain dan tak bukan adalah Bruce Wayne, yang dilakonkan oleh Dante Pereira-Olson.

Dipisahkan oleh pagar besi, Arthur cuba untuk membuatkan rakannya yang bermuka bagaikan tiada perasaan itu tersenyum menggunakan tangannya sendiri. Bagaimana hubungan persahabatan ini akan berakhir masih belum diketahui. Yang pasti ia tidak akan bertahan lama.

Perbezaan umur diantara Arthur dan Bruce Wayne juga menjadi perdebatan hangat peminat DC. Mungkin Joker versi Arthur ini akan melahirkan satu lagi Joker versi lain yang hampir sebaya dengan Bruce Wayne untuk filem yang akan datang.

Terdapat scene menunjukkan Robert De Niro sebagai hos sebuah rancangan/pementasan. Ini memungkinkan bahawa filem Joker ini sangat mirip dengan filem arahan Martin Scorsese bertajuk "The King of Comedy" lakonan Robert De Niro sendiri. Untuk pengetahuan anda, Martin Scorsese juga adalah pengarah eksekutif untuk filem Joker.

Dalam filem The King of Comedy, Robert De Niro berlakon sebagai watak seorang pelawak yang sanggup melakukan apa sahaja untuk berjaya termasuk membunuh, mengugut dan apa jua jenayah lain. Dia (De Niro) diberi tekanan oleh hos rancangan lawak yang dilakonkan oleh Jerry Lewis.

Namun dalam filem Joker, diumpamakan Robert De Niro akan mengambil alih tugas Jerry Lewis untuk memberi tekanan kepada Arthur. Dan set penggambaran dan reka-hias produksi filem Joker tidak banyak perbezaan dengan filem The King Of Comedy, membawa latar dan gambaran era 80an dengan jayanya.

Filem Joker ini diarahkan oleh pengarah filem yang sememangnya banyak menghasilkan filem-filem berunsur "dark humor" seperti filem Hangover, Borat, War Dogs, Road Trip dan Old School. Selain filem-filem kategori lawak, antara filem/drama serius yang pernah diarahkan oleh Todd Philips ialah filem All the King's Men dan drama bersiri Limitless.

Jadi pendapat penulis sememangnya filem Joker ini dijangkakan akan meninggalkan kesan yang mendalam pada penonton. Penulis juga jangka tidak lama lagi, ramai anak-anak muda akan menukarkan profile photo mereka kepada gambar Joker versi Joaquin Phoenix selain dari Joker versi Heath Ledger.


Ke Mana Perginya Fail Yang Telah Di "Delete" Dan Bolehkah Anda Dapatkannya Kembali?

Apabila kita delete atau memadamkan sesuatu daripada komputer atau peranti pengkomputeran yang lain, kita tahu bahawa memori tersebut telah dipindahkan ke tong kitar semula atau recycle bin.

Namun bagaimana jika kita memadamkan memori ini daripada recycle bin? Adakah ia akan hilang secara kekal? Atau adakah ia tersembunyi di mana-mana memori yang dalam?

Sebelum kita menyelidik apa yang berlaku kepada fail yang dipadam, mari kita kepada dua jenis memori yang memainkan peranan penting dalam memori kerja komputer.

Memori tidak menentu (volatile memory) lebih mudah difahami dengan menyatakan bahawa jenis memori ini hanya berfungsi ketika komputer anda dihidupkan.

2 jenis memori yang diklasifikasikan dalam memori tidak menentu adalah RAM dan ROM. RAM bermaksud Random Access Memory dan ROM bermaksud Read Only Memory.

Tugas utama RAM adalah menyimpan memori yang mudah diakses dengan cepat untuk CPU (Unit Pemprosesan Pusat).

Pelbagai tab yang dibuka dalam pelayar web anda, dokumen perkataan dan pemain video yang dibuka serentak semuanya disimpan di sini.

Sesetengah bentuk pengaturcaraan dan pengkomputeran tertentu juga memerlukan penggunaan RAM komputer yang berlebihan.

Walau bagaimanapun, tidak seperti memori tambahan, RAM tidak boleh menyimpan memori untuk masa yang pasti sehingga kuasa dibekalkan kepadanya.

Memori tambahan dikenali dengan pelbagai istilah lain, seperti memori statik atau memori luaran.

Memori tambahan juga terdapat dalam beberapa bentuk, seperti CD (cakera padat) dan Hard Disk (Cakera Keras).

Ini adalah satu bentuk memori di mana pengguna boleh menyimpan sebahagian besar data mereka.

Kebanyakan sistem memori tambahan terdiri daripada memori yang sangat feromagnetik.

Unsur feromagnetik adalah unsur yang mengandungi tiang kutub magnet di dalamnya.

Setelah ini selesai, komputer boleh kembali dan mengambil maklumat kekal ini setiap kali pengguna memerlukannya.

Terdapat memori tambahan generasi baru dikenali sebagai Solid State Drives (SSD) atau pemacu keadaan pepejal.

Ini adalah sangat pantas dari segi menyimpan dan mengambil maklumat untuk pengguna serta merupakan bentuk memori tambahan yang paling digemari dalam peranti pengkomputeran hari ini.

Bertentangan dengan kepercayaan popular, ketika anda memadam fail, ia tidak hilang secara ajaib dari cakera keras.

Malah, untuk soalan ini, kita hanya akan melihat pada Sistem Operasi Windows.

Windows, khususnya, menjejaki semua fail yang terdapat dalam Hard Drive.

Setiap fail atau folder pada Hard Disk mempunyai penunjuk yang memberitahu Windows di mana fail tertentu terletak di dalamnya.

Apabila anda memadam fail, Windows menarik balik penunjuk dan mengubah status lokasi fail kepada "tersedia".

Dari sudut pandangan sistem fail, iaitu dalam Sistem Operasi, fail yang dipadam tidak lagi ada dalam Hard Drive dan sektor yang mengandungi fail tersebut dianggap sebagai ruang kosong.

Sehingga Sistem Operasi Windows menulis semula data baru pada sektor yang ada, fail yang dipadam sebenarnya masih wujud dan boleh dipulihkan semula.

Terdapat program pemulihan fail yang boleh mengimbas cakera keras untuk fail yang dipadamkan dan memulihkannya.

Sekarang, anda mungkin tertanya-tanya mengapa komputer tidak memadam fail tersebut secara langsung.

Jawapannya agak mudah, iaitu memadam "penunjuk" adalah jauh lebih pantas daripada memadam semua data yang terdapat di sektor tertentu.

Sebagai contoh, jika anda perasan, memadam fail 10 GB mengambil masa yang lebih pantas berbanding menulis fail 10 GB.

Menghapuskan fail 10 GB memerlukan masa yang lama sama seperti menulisnya.

Satu-satunya ketika ia benar-benar dipadam atau dihapuskan adalah apabila data baru ditulis di atas sektor yang tidak mempunyai penunjuk (fail yang dihapuskan).

Semua maklumat di atas adalah berkaitan dengan bagaimana memori dikendalikan dari segi cakera keras, tetapi SSD berfungsi dengan cara yang berbeza.

Sektor memori dalam SSD dikenali sebagai sel kilat. Apabila anda menggunakan SSD, fail-fail itu akan dipadamkan dengan segera, tanpa mengira sistem operasi yang terlibat di dalamnya.

Dalam SSD, data baru tidak boleh ditulis di atas data sedia ada dalam sel kilat.

Untuk menulis data, perkara pertama yang mesti dilakukan adalah data dalam sel kilat mesti dipadamkan terlebih dahulu.

Selepas ini, jika anda memadam apa-apa fail, ingat bahawa ia masih wujud di dalam cakera keras anda di lokasi tertentu, melainkan jika anda menggunakan SSD!


8 Haiwan Prasejarah yang Lebih Menggerunkan Berbanding Dinosaur

Menurut ahli sejarah, dinosaur adalah makhluk yang pernah menguasai Bumi sejak ratusan juta tahun dahulu. Mereka mungkin masih lagi berkuasa pada hari ini sekiranya tidak pupus kira-kira 65 juta tahun yang lalu, dipercayai akibat hentaman besar komet yang berlaku.

Walau bagaimanapun, planet kita bukan sahaja dihuni oleh dinosaur tetapi juga pelbagai lagi makhluk raksasa prasejarah lain. Dari makhluk yang berenang dalam lautan, terbang di udara dan juga yang melata di atas daratan, berikut adalah beberapa makhluk prasejarah yang menakutkan selain dinosaur.

Secara ringkasnya, Titanoboa adalah ular terbesar yang pernah wujud dalam sejarah. Haiwan ini mempunyai ukuran lebih daripada 12 meter panjang dan boleh mencapai berat sehingga 1100kg, bersamaan seekor zirafah dewasa.

Titanoboa muncul tidak lama selepas spesies dinosaur pupus, mungkin untuk mengisi rantaian makanan yang terbuka akibat kehilangan pemangsa terhebat dunia itu. (sumber)

Plesiosaur adalah kumpulan reptilia marin yang wujud dan pupus pada masa yang hampir sama dengan dinosaur. Tidak hairanlah mengapa kekeliruan sering berlaku antara dua kumpulan haiwan ini.

Salah satu antara spesies Plesiosaur yang perlu diperhatikan ialah Liopleurodon. Haiwan karnivor ini boleh mencapai berat lebih daripada 1500kg dan mempunyai ukuran melebihi 10 meter.

Apa yang lebih menggerunkan ialah haiwan yang menyerupai antara buaya dan penyu ini mempunyai kepala dan rahang yang besar, dilengkapi pula dengan beberapa baris gigi tajam. (sumber)

Pemangsa prasejarah yang besar ini juga dikenali sebagai SuperCroc. Sarcosuchus secara teknikalnya adalah relatif jauh buaya, dengan saiz menjadi perbezaan utama.

Dengan saiz melebihi 12 meter panjang, sarcosuchus adalah dua kali ganda panjang seekor buaya air masin iaitu buaya terbesar yang ada pada hari ini. Haiwan ini juga dianggarkan seberat purata lapan tan, bermakna ia mampu berhadapan dengan mana-mana pencabar sekalipun. (sumber)

Sama seperti plesiosaur, mosasaurus juga adalah reptilia laut dan bukan dinosaur secara teknikalnya. Dengan saiz melebihi 18 meter panjang, mosasaurus mungkin merupakan reptilia laut prasejarah yang terbesar ketika itu.

Bahkan, ia juga adalah salah satu makhluk paling berbahaya yang mendiami kawasan perairan sepanjang zaman Batu Kapur. Haiwan ini kelihatan seperti buaya yang sangat besar (terutamanya bahagian kepala) dan dilengkapi dengan sirip. Ini membuatkan ia lebih menggerunkan kerana kebolehannya bergerak dengan mudah dalam air. (sumber)

Jerung bersiaz besar ini adalah salah satu spesies makhluk prasejarah yang paling terkenal, mungkin kedua terkenal selepas T. Rex. Setakat ini, megalodon merupakan spesies jerung yang paling besar pernah wujud dan kelihatan serupa dengan Jerung Putih moden.

Sementara Jerung Putih moden boleh membesar sehingga 7 meter panjang dan mempunyai berat melebihi 3000 kg, megalodon pula dianggarkan boleh membesar melebihi 18meter panjang dengan berat antara 50 hingga 100 tan metrik.

Megalodon dipercayai hanya pupus kira-kira 2.6 juta tahun dahulu, bermakna ia pernah hidup sezaman dengan penyu dan paus moden yang mungkin menjadi makanan kepada jerung yang menggerunkan ini. (sumber)

Terlebih dahulu, secara mitosnya haiwan ini sering dipaparkan dalam setiap rancangan atau filem berkaitan dinosaur tetapi pada hakikatnya pterodactyl (haiwan reptilia bersayap) bukanlah daripada kumpulan dinosaur itu sendiri.

Ia adalah daripada kumpulan pterosaur, susunan yang sangat berbeza daripada dinosaur. Dalam kumpulan ini, quetzalcoatlus adalah spesies pterodactyl yang paling besar pernah wujud dan menguasai ruang udara.

Disebabkan kurangnya rekod fosil yang baik, kita tidak mengetahui dengan tepat berapa besarkah saiz haiwan prasejarah ini. Pakar moden berpendapat lebar sayapnya adalah antara 10 hingga melebihi 18 meter panjang. Manakala beratnya pula dianggarkan sekitar 300 kg ke atas. (sumber)

Nama saintifik haiwan itu tidaklah begitu menakutkan atau mudah diingati. Namun, haiwan ini sering dirujuk sebagai burung besar yang tidak boleh terbang atau lebih dikenali sebagai Burung Ganas.

Phorusrhacidae membesar antara tiga hingga 10 kaki panjang dan berdiri sehingga 10 kaki tinggi. Burung yang mempunyai paruh besar seperti helang ini juga mampu mencapai kelajuan sehingga 50km sejam.

Walaupun haiwan ini kelihatan tidak begitu menakutkan berbanding haiwan prasejarah lain tetapi ia adalah antara pemangsa terhebat selama hampir 60 juta tahun. (sumber)

Sloth bukanlah haiwan pertama yang terlintas di minda apabila memikirkan tentang haiwan menggerunkan. Namun, megatherium adalah haiwan prasejarah gergasi yang kelihatan mirip seperti seekor sloth, beruang dan mempunyai saiz sebesar gajah dewasa.

Haiwan ini juga mempunyai cakar yang besar serta boleh berdiri di atas kedua-dua belah kaki belakangnya untuk kelihatan lebih besar dan tinggi. Tidak seperti haiwan lain dalam senarai ini, adalah besar kemungkinan bahawa manusia purba pernah berinteraksi dengan megatherium kerana haiwan ini hanya pupus sejak 10,000 tahun yang lalu sahaja. (sumber)


Phryne : Supermodel Masyarakat Greek Yang Menjadi Inspirasi Ukiran Dewi Aphrodite

Zaman sekarang, seksualiti merupakan satu senjata yang kerap digunakan oleh banyak pihak khasnya, wanita sendiri dalam mendapatkan apa yang mereka hajati.

Visual di papan iklan, televisyen malahan iklan di media sosial, menyelitkan unsur seksualiti sebagai daya tarikan perhatian masyarakat - sehingga wujud pepatah yang menyebut 'sex sells!'

Kita biasa dengar kisah rekaan bagaimana wanita menggunakan seksualiti mereka bagi mengelakkan diri mereka di saman, namun pernahkah anda dengar tentang sebuah kisah sejarah benar yang telah berlaku, di mana seorang wanita menggunakan tubuhnya untuk menang kes di mahkamah?

Orang Greek zaman dahulu sangat terkenal agak terbuka dengan nilai seksualiti wanita zaman mereka. Kita boleh lihat sendiri ukiran-ukiran lama yang mengagungkan keindahan tubuh manusia serta lukisan mereka yang seakan-akan memuja kecantikan wanita yang ada pada zaman tersebut. Bagaimanapun, sebelum itu semua berlaku - mereka sebenarnya jarang sekali menjadikan wanita sebagai subjek. Sehinggalah wanita cantik bernama Phryne muncul.

Phryne adalah seorang wanita yang dikatakan tercantik di Greek sekitar tahun 300BC. Lahir pada tahun 371BC, nama sebenar Phryne adalah Mensarete namun dia digelarkan Phryne berikutan kulitnya yang berwarna kekuningan. Dalam bahasa Greek, Phryne membawa makna 'katak' jadi kulit katak yang berwarna kuning menjadi nama gelaran kepada beliau - satu amalan yang biasa dilakukan oleh golongan pelacur yang bekerja melayan golongan bangsawan Greek, sebagai pelanggan utama mereka.

Itulah kerja Phryne. Walaupun terkenal dengan kecantikannya, Phryne adalah seorang pelacur kelas atasan, yang digelarkan 'hetaira' pada zaman tersebut.

Selain daripada dikenali dengan kerjaya yang dilakukannya, Phryne juga amat terkenal dengan kepandaiannya berfikir. Dia dikenali ramai sebagai seorang wanita berdikari yang berjaya tanpa bantuan orang lain, selain daripada mempunyai kemahiran pengurusan kewangan yang baik.

Berbeza dengan wanita Greek lain sezamannya, Phryne mempunyai beberapa kelebihan besar berikutan statusnya sebagai seorang 'hetaira.' Wanita Greek ketika itu masih ramai yang mengamalkan kehidupan biasa, menguruskan keluarga serta jarang bercampur gaul dengan masyarakat walaupun mereka datang daripada keluarga bangsawan.

Golongan hetaira seperti Phryne pula diberikan pendidikan sejak muda, bagi membolehkan mereka mampu berkomunikasi dengan baik setiap kali melayani atau menemani golongan bangsawan. Oleh kerana itu, Phryne mempunyai kemahiran tinggi dalam bidang falsafah dan juga sastera, seterusnya membantu meningkatkan profil Phryne dibantu dengan ramainya kenalan beliau, daripada golongan kelas atasan.

Phryne bukanlah orang susah malahan layak digelarkan sebagai wanita paling kaya yang 'berniaga' sendiri semasa zamannya, sehinggakan dia mampu mendanai banyak projek khidmat masyarakat di sekitar Athens.

Salah sebuah dinding di bandar Thebes yang runtuh memerlukan dana pembinaan semula dan Phryne sanggup mengeluarkan belanja, asalkan namanya diukir pada dinding tersebut. Tawarannya ditolak oleh majlis kerajaan ketika itu berikutan pekerjaan sebagai 'hetaira' dan dinding itu dibiarkan saja tidak dibaiki.

Salah satu kisah yang menjadi bukti kecantikan luar biasa Phryne adalah berkenaan pembinaan ukiran tugu Dewi Aphrodite oleh pengukir legenda Greek, Praxiteles. Ukiran tersebut merupakan satu permintaan pihak Kuil Aphrodite di Knidos, bakal menjadi satu simbol penghormatan kepada Dewi Greek yang terkenal dengan kecantikannya.

Bagi memulakan kerja, Praxiteles memerlukan seorang wanita untuk dijadikan model kepada tugu tersebut. Phryne terpilih berikutan kecantikan semulajadinya yang tidak ada tolok banding ketika itu. Bertungkus-lumus Praxiteles menyiapkan dua ukiran patung Dewi Aphrodite berdasarkan tubuh Phryne, dengan keadaan satu berpakaian dan satu lagi tidak berpakaian. Hanya yang berpakaian saja diterima Kuil Aphrodite.

Tugu satu lagi yang memaparkan Aphrodite dalam keadaan tidak berpakaian pula diambil oleh orang Knidos diletakkan di bandar mereka, menjadi antara tugu paling terkenal berikutan bentuknya yang tidak ada cacat celanya walau dari mana-mana sudut pandang sekalipun.

Berikutan ukiran Praxiteles yang halus, ramailah lelaki mula menjadikan patung tersebut sebagai bahan perangsang nafsu mereka. Ini termasuklah seorang budak lelaki yang jatuh cinta dengan patung tersebut, sebelum ditangkap cuba menyetubuhi patung itu. Malu perbuatannya dikesan, budak itu membunuh diri terjun ke dalam laut.

Ukiran Dewi Aphrodite itu memulakan tren baru dalam masyarakat Greek, menyaksikan pembinaan lebih banyak tugu wanita di sekitar bandar. Praxiteles puas melihat ukirannya dikagumi ramai dan Phryne, teman wanitanya yang menjadi model pula pasti teruja melihat tubuhnya digilai ramai lelaki.

Kisah kecantikan Phryne belum berakhir begitu saja. Berikutan satu kes yang timbul, Phryne dipanggil menghadap mahkamah atas tuduhan tidak mempercayai dan menghormati agama mereka ketika itu. Tidak diketahui apa sebenarnya yang telah dilakukan Phryne sehingga dia menghadapi tuduhan seberat itu.

Selepas melalui perbicaraan yang membuktikan penolakan Phryne terhadap kepercayaan zaman tersebut, Phryne dibuktikan bersalah dan boleh menghadapi hukuman mati. Ada dua versi kisah bagaimana Phryne boleh terlepas daripada hukuman ketika itu.

Versi pertama, dengan menggunakan kecantikannya dan suaranya yang gemalai, Phryne menggenggam tangan setiap orang juri yang ada - memohon agar dia dilepaskan daripada hukuman dan berjanji tidak akan mengulangi perbuatannya.

Menyedari tidak ada jalan keluar lain, peguambela Phryne, Hypereides mengambil langkah drastik menarik jubah yang dipakai Phryne; seterusnya mendedahkan buah dadanya ada barisan juri sambil mempersoalkan:

"Adakah anda sanggup menghukum ciptaan Tuhan seindah dan sesempurna ini? Bukankah ini juga satu ciptaan Tuhan yang perlu dipelihara kita? Seandainya kita menghukum ciptaan Tuhan secantik ini, tidakkah itu juga dapat dilihat sebagai satu bentuk melanggar peraturan Tuhan?" Terpesona dengan 'keindahan' yang dinampakkan di depan mereka serta tidak mahu merosakkan ciptaan Tuhan, Phryne dilepaskan daripada dakwaan. Senang kan?

Begitulah antara kisah paling awal bagaimana kecantikan dan seksualiti seorang wanita digunakan dalam zaman purba. Bezanya tubuh Phryne digunakan untuk menyelamatkan Phryne daripada hukuman mati atau penjara. Sekarang? Kami biarkan anda berfikir menggunakan imaginasi nakal anda.


Ini Sebab Mengapa Sayur Sejuk Beku Boleh Jadi Lebih Baik Berbanding Sayuran Segar

Jika anda cuba untuk mendapatkan nutrisi yang lebih daripada pemakanan anda, adalah amat jelas bahawa berbelanja di bahagian segar adalah lebih daripada membeli barangan sejuk beku atau tin.

Hasil beku dan dalam tin boleh mempunyai lebih banyak nutrien daripada produk segar, terutamanya sayur-sayuran dan buah-buahan.

Tetapi, bagaimana ini boleh berlaku? Bukankah sayuran segar lebih baik daripada produk sejuk beku?

Sebenarnya, sebaik sahaja sayur-sayuran dipetik, nutrien yang terkandung mula merosot.

Memetik buah atau sayuran dari pokoknya bermakna anda menghentikan produk ini daripada sumber makanannya.

Jadi, ia mula menggunakan nutrien yang ada untuk terus hidup.

Sayur-sayuran yang anda beli di kedai runcit atau pasar raya mungkin mengambil masa beberapa hari atau minggu untuk sampai ke sana dan mengalami perubahan nutrien yang ketara.

Untuk mengelakkannya daripada rosak sebelum sampai ke destinasi, sayur-sayuran segar juga biasanya dipetik sebelum ia masak.

Jadi, ini mungkin membuatkan sayur-sayuran tersebut tidak mengandungi nutrien yang sepatutnya ia miliki ketika masak.

Sebaliknya, sayur-sayuran tin dan beku diproses betul-betul ketika ia masak, jadi nutriennya tersimpan di dalamnya dan tidak mengalami pengurangan nutrien dari masa ke masa.

Jika ini benar, mengapa orang ramai mempercayai perkara yang bertentangan iaitu sayuran segar lebih bernutrisi tinggi berbanding sayuran sejuk beku dan tin?

Memang benar bahawa pengetinan dan pembekuan boleh mendedahkan sayur-sayuran kepada sejumlah haba, yang dapat memsunahkan nutrien.

Tetapi jika dibandingkan dengan degradasi semulajadi yang dialami oleh sayuran segar, kehilangan nutrien oleh sayuran tin dan sejuk begku adalah sangat minima.

Kerugian terbesar adalah dalam vitamin larut air seperti vitamin B dan C.

Menurut tinjauan sistematik dalam Jurnal Sains Makanan dan Pertanian, brokoli kehilangan 13% vitamin C nya apabila disejukkan selama 21 hari tetapi kehilangan 50% apabila dibekukan.

Tetapi kajian yang sama mendapati bahawa nutrien lain, terutamanya antioksidan seperti polifenol, tidak terdegradasi sama sekali dalam proses beku dan pengetinan dan banyak yang lebih tinggi daripada sayuran segar yang sama.

Sudah tentu, pemprosesan biasanya membenarkan terkandungnya bahan tambahan yang tidak sihat seperti natrium dan sayuran yang dipetik serta dimakan pada hari yang sama adalah lebih sihat daripada alternatif lain.

Tetapi secara umum, tidak ada keperluan untuk anda mengelakkan daripada memakan sayuran sejuk beku dan dalam tin.

Apabila ia melibatkan buah-buahan dan sayur-sayuran, jumlah yang anda makan adalah lebih penting daripada bentuk yang anda makan.

Jika anda lebih suka hasil segar, itu lebih baik. Tetapi jika sayuran sejuk beku dan dalam tin membuatkan anda lebih mudah untuk makan sayur, anda perlu tahu bahawa ia sama atau mungkin lebih bernutrisi berbanding sayur segar.


Penemuan Semula Ikan Coelacanth - Ikan Pra Sejarah Berusia 400 Juta Tahun Yang Telah Pupus

Para saintis telah lama mengetahui bahawa ikan coelacanth sudah berenang di lautan ketika dinosaur berkeliaran, jadi mereka telah mengklasifikasikan haiwan ini sebagai pupus.

Ikan misteri ini hidup bersama-sama brontosaur dan tyrannosaur dan sepatutnya telah lenyap dari muka bumi sekitar 60 juta tahun yang lalu.

Namun pada satu pagi Disember 1938, seorang penjaga muzium Afrika Selatan membuat satu penemuan menakjubkan.

Marjorie Courtenay-Latimer baru sahaja berumur 24 tahun ketika dia membuat penemuan paling penting dalam sejarah hidupnya.

Salah satu perkara yang kurang glamor dalam tugasnya sebagai penjaga muzium East London di Afrika Selatan adalah untuk bertindak balas terhadap sebarang panggilan dari nelayan yang telah menangkap sesuatu yang mereka anggap tidak biasa, kemudian pergi ke dok dan membuat pemeriksaan.

Pada 22 Disember 1938, Marjorie menerima panggilan seperti itu dari Kapten Hendrik Goosen dan bergegas ke untuk memeriksa ikan tersebut.

Marjorie teringat bagaimana dia segera menyedari sirip ikan tersebut kelihatan seperti "hiasan cina yang cantik" dan menjadi ikan yang paling indah pernah dilihatnya.

Sebagai tambahan kepada "kilauan perak berwarna biru-hijau", ikan itu mempunyai beberapa ciri lain yang luar biasa termasuk "empat sirip seperti anggota badan dan ekor aneh seperti anjing".

Marjorie dengan cepat menyedari bahawa spesimen pelik itu layak untuk dikaji dengan lebih lanjut.

Walau bagaimanapun, halangan pertama beliau adalah untuk meminta pemandu teksi membantunya membawa ikan yang berukuran hampir 1.5 meter panjang ke muzium.

Walaupun dia gagal menemui apa-apa padanan untuk ikan itu di dalam buku rujukan muzium, dan pengerusi muzium meremehkan penemuannya, Marjorie tetap yakin bahawa ada sesuatu yang istimewa tentang ikan yang ditemuinya.

Dia kemudiannya memutuskan untuk menghantar lakaran spesimen tersebut kepada rakannya James Smith, seorang pensyarah di Universiti Rhodes yang juga merupakan seorang saintis ikan.

Selepas James melihat lukisan tersebut, dia memberitahu bahawa otaknya seperti "meletup".

Ikan misteri itu akhirnya telah dikenal pasti sebagai ikan coelacanth, makhluk prasejarah yang dianggap telah pupus 60 juta tahun yang lalu.

Sebagai tambahan kepada fakta bahawa ia dianggap telah pupus selama beribu tahun, coelacanth adalah unik kerana beberapa sebab lain.

Empat "sirip seperti anggota badan" yang dilihat oleh Marjorie Courtenay-Latimer sebenarnya adalah "sirip lobus" yang bertindak hampir seperti kaki untuk ikan dan menurut National Geographic, "bergerak dalam corak bergantian, seperti kuda berkaki."

Beberapa saintis percaya bahawa coelacanth sebenarnya merupakan hubungan penting antara ikan konvensional dan makhluk pertama yang berkembang menjadi amfibia berkaki empat, tanah dan laut.

Coelacanth juga mempunyai sendi yang tersendiri di kepalanya yang membolehkan ia melebarkan mulutnya yang mengagumkan untuk menelan mangsanya.

Daripada semua haiwan yang hidup, coelacanth adalah satu-satunya makhluk yang dikenali untuk memiliki sendi ini.

Sisik tebal pada ikan ini juga unik untuk haiwan marin pupus lain.

Ikan aneh ini juga tinggal di kedalaman sehingga 2,300 kaki dan menggunakan elektrik yang dijana daripada organ rostral elektrosensori di dalam muncungnya untuk menavigasi dan memburu.

Coelacanth mampu membesar sehingga lebih daripada 2 meter panjang dan berat sehingga 90 kilogram. Lebih aneh, para saintis mengganggarkan bahawa ikan ini boleh hidup sehingga 60 tahun.

Spesis betina secara amnya lebih besar daripada jantan dan walaupun ia jinak dalam kumpulan yang lebih besar, coelacanth tidak gemarkan sentuhan fizikal.

Ia merupakan haiwan aktif waktu malam, tinggal di gua atau perairan dalam pada siang hari dan kemudian meneroka ke laut dalam untuk makan di dasar laut.

Fosil coelacanth pertama yang ditemui berusia sekitar 400 juta tahun yang lalu, dengan yang terakhir berusia sekitar 340 juta tahun.

Inilah sebabnya ikan ini telah lama dianggap sebagai spesis yang telah pupus.

Tidak hairanlah bahawa selepas penemuan pada tahun 1938 oleh Marjorie Courtenay-Latimer yang mengagumkan ini, ikan itu sering disebut sebagai "fosil hidup" dan peristiwa pengenalannya dianggap "peristiwa paling penting dalam kajian sejarah semula jadi pada abad ke-20."

Para saintis menggelarkan makhluk ini "Latimeria chalumnae" sebagai penghormatan kepada penjaga muzium yang telah menemuinya dan untuk sungai di mana ia telah ditemui.

Oleh kerana kekurangan kemudahan penyimpanan sejuk yang betul, Marjorie terpaksa melakukan proses taksidermi terhadap ikan tersebut, satu proses yang membuatkan ikan itu kehilangan organ dalamannya.

14 tahun kemudian pada tahun 1952, seekor ikan coelacanth lagi ditemui di Kepulauan Comoro.

Apabila mendengar berita itu, rakan sekerja lama Marjorie, Dr. James Smith terbang segera ke lokasi di mana dia "menangis gembira apabila dia mendapati harta karun biologi berukuran 1.5 meter itu masih dalam keadaan baik."

Dalam tempoh 23 tahun kemudian, 83 ekor telah coelacanth ditemui dan kebanyakannya adalah secara kebetulan.

Spesies ini sebenarnya tidak berguna kepada nelayan kerana sisiknya "merembeskan lendir" dan jumlah minyak, urea dan lilin yang tinggi dalam sisik tebalnya menyebabkan ikan ini tidak boleh dimakan.

Selama beberapa dekad, coelacanth hanya ditangkap di Lautan Hindi, membuatkan pada saintis mempercayai bahawa ia hanya tinggal di kawasan itu sehingga tahun 1997 apabila pakar ikan, Dr. Mark Erdmann membuat penemuan luar biasa ketika percutian bulan madunya.

Semasa bersiar-siar di pasar ikan di Indonesia bersama isterinya, Mark menyedari bahawa ikan yang aneh dan besar ini terdapat di sana.

Penduduk tempatan memanggilnya raja laut tetapi Erdmann dengan pantas mengenalpasti ikan tersebut sebagai coelacanth.

Tiada ikan coelacanth yang pernah ditemui di luar Lautan Hindi dan Mark melepaskan peluangnya sambil melihat spesimennya yang tidak ternilai dijual seharga RM48.

Mujurlah, tawaran ganjaran tunai untuk spesies coelacanth Indonesia memberikan Mark peluang kedua dan kali ini dengan spesimen hidup yang sebenar.

Ahli sains ini dan isterinya dapat mengambil "gambar pertama ikan coelacanth yang masih hidup", dengan itu memperoleh tempatnya sendiri dalam kisah aneh ikan coelacanth.

Walaupun coelacanth sering disebut sebagai "fosil hidup," ini adalah satu salah faham.

Hari ini, coelacanth dianggap terancam pada tahap kritikal oleh Kesatuan Antarabangsa untuk Pemuliharaan Alam atau IUCN.

Risiko terbesar kepupusan adalah disebabkan menjadi tangkapan sampingan oleh nelayan.

Namun, oleh kerana ia tidak boleh dimakan, diharapkan supaya ikan-ikan coelacanth yang ditangkap dilepaskan semula untuk membolehkan ikan ini terus hidup ke masa akan datang.


Kenapa Kereta Sedan Tak Ada Wiper Belakang?

Kereta pertama penulis merupakan sebuah model Perodua Myvi lama. Myvi tersebut banyak berjasa kepada penulis dan yang lebih penting, sepanjang lebih 5 tahun menggunakannya - tak pernah ada problem sekali pun. Ini bukan iklan Perodua tau!

Bagaimanapun, berikutan jumlah ahli keluarga yang bertambah serta memerlukan ruangan bagasi yang lebih besar, Myvi yang banyak berjasa itu terpaksa dijual kepada kedai kereta terpakai untuk mendapatkan sebuah model baru.

Dapat rasalah perbezaannya bawa kereta hatchback dengan kereta sedan. Daripada segi pemanduan dan yang penting, ruangan bagasi. Walaupun begitu, salah satu perkara yang merunsingkan penulis - kenapa Myvi ada penggilap cermin belakang (wiper) tetapi kereta sedan penulis yang baru tak ada? Perasan tak majoriti kereta sedan tak ada dilengkap fungsi ni kan?

Jika kita baca teori orang ramai berkenaan isu ni, banyak juga pandangan dikongsikan. Ada yang tulis kereta sedan tidak memerlukan penggilap cermin belakang kerana bila memandu, angin boleh melalui kawasan permukaan cermin berbeza dengan kereta hatchback yang rata belakangnya.

Ini disebabkan oleh faktor aerodinamik dan bentuk kereta sedan yang lebih langsing berbanding kereta hatchback macam Myvi, yang nampak lebih bulat. Bagaimanapun, hujah ini nyata tidak mencukupi kerana ada banyak juga kereta sedan yang dipasangkan penggilap cermin belakang.

Selain teori itu, banyak teori mengatakan sudut pemasangan cermin kereta sedan lebih landai berbanding cermin sebuah hatchback. Perbezaan sudut pemasangan ini membolehkan air hujan jatuh dan terus mengalir pada sebuah kereta sedan, jadi habuk tak melekat pada permukaan cermin.

Manakala bagi sebuah kereta hatchback, ada yang kata air hujan tak boleh mengalir sendiri. Ada juga yang kata air hujan tak kena pada permukaan cermin disebabkan angin yang menolaknya terlebih dahulu. Seandainya air hujan tak kena pada permukaan cermin, kenapa perlu ada penggilap cermin belakang? Mesti ada penjelasan lebih tepat.

Ada banyak sebenarnya jawapan kepada persoalan ini tetapi kita kena akui, tidak ada jawapan yang tepat. Teori yang mengatakan sebuah kereta hatchback memerlukan penggilap cermin belakang kerana angin tidak dapat melalui kawasan permukaan cermin belakang ada benarnya. Ini kerana bahagian cermin belakang kereta Myvi penulis dulu lebih cepat kotor berbanding kereta sedan.

Banyak pihak berpendapat, ekoran bentuk kereta hatchback yang lebih pendek serta tiada bahagian belakang atau 'punggung kereta', ini menyebabkan cermin belakang lebih terdedah pada kotoran yang terpercik daripada permukaan jalan. Untuk sebuah sedan, ruangan bagasi yang lebih panjang melindungi bahagian cermin daripada habuk dan kotoran di atas jalan.

Ada logiknya di situ kan? Tetapi pandangan ini tidak menjawab kenapa ada pula kereta sedan yang dipasangkan penggilap cermin belakang.

Sama seperti beberapa teori yang dikemukakan di atas, jawapan untuk persoalan ini sebenarnya ada pelbagai. Hakikatnya, tidak ada masalah untuk sebuah kereta sedan biasa dipasangkan penggilap cermin belakang. Penulis sendiri pernah berhadapan dengan situasi di mana penulis berharap fungsi itu ada untuk kereta baru penulis, ekoran keadaan cermin yang agak kotor selepas hujan.

Untuk menerangkan kenapa ada sedan yang mempunyai fungsi, ini sebenarnya sangat bergantung dengan versi kereta dan negara mana kereta itu dipasarkan. Sebagai contoh, Subaru Impreza di Jepun biasanya memiliki penggilap cermin belakang, namun bagi model sama pasaran Amerika Syarikat; fungsi itu dibuang.

Ada negara di mana pembeli lebih mementingkan soal praktikaliti, jadi fungsi tersebut tetap dikekalkan pada sebuah kereta sedan. Manakala ada negara di mana pembeli agak sensitif dengan bentuk penggilap cermin belakang yang mengganggu bentuk asal kereta, sehingga fungsi itu dibuangkan.

Di sesetengah negara pembeli lebih cenderung menumpukan kepada rekaan kenderaan itu, manakala di sesetengah negara lain - mereka tidak kisah kewujudan penggilap cermin belakang asalkan fungsi itu ada.

Di negara kita, penggilap cermin belakang untuk kereta sedan merupakan sesuatu yang unik dan jarang kelihatan. Ini menyebabkan minda kita secara kelompok menyimpan tanggapan 'kereta sedan tidak perlukan penggilap cermin belakang.' Walau bagaimanapun, ada masanya kita berharap kereta kita ada fungsi tersebut. Percayalah. Kami sokong penggilap cermin belakang dipasang pada semua jenis kereta sedan.#gengwiperbelakang


Kisah Lelaki yang Dikagumi Einstein Namun Tidak Pernah Memenangi Hadiah Nobel

Hadiah Nobel adalah anugerah paling berprestij yang dikurniakan kepada ahli dan mereka yang pakar dalam bidang Kimia, Fizik, Sastera, Fisiologi, Perubatan dan Keamanan.

Ketika Alfred Nobel meninggal dunia di Itali pada tahun 1896, dia tidak mempunyai pewaris dan sebahagian besar kekayaannya diamanahkan untuk diberikan kepada mereka yang mengungguli dalam bidang masing-masing. Menurut Laman web The Nobel Prize, hanya 590 Hadiah Nobel yang dikurniakan sejak tahun 1901.

Jelas sekali, ia bukanlah mudah untuk memenangi Hadiah Nobel. Hanya empat orang sahaja yang pernah memenanginya sebanyak dua kali. Ramai yang tercalon tetapi biasanya hanya seorang atau satu pasukan sahaja yang layak menang.

Ada nama yang dicalonkan lebih daripada sekali Namun, Arnold Johannes Wilhelm Sommerfeld telah menjadi lelaki paling kerap dicalonkan iaitu sebanyak 84 kali tetapi tidak pernah memenanginya. Malah ada antara pelajarnya yang berjaya dinobatkan sebagai penerima Hadiah Nobel.

Sommerfeld dilahirkan pada tahun 1868 di Prussia Timur (kini Poland, Lithuania dan Rusia) dan menerima Ph.D. dalam bidang matematik dan sains fizikal dari Universiti Konigsberg pada tahun 1891.

Dia juga pernah berkhidmat untuk negaranya selama setahun pada 1892 dan kekal sebagai tentera simpanan selama lapan tahun. Pada tahun 1895, dia memperolehi lesen mengajarnya untuk matematik peringkat tinggi.

Bakat Sommerfeld dalam matematik menjadi terkenal dan pada tahun 1897, dia telah dilantik untuk mengetuai jurusan matematik di Bergakademie di Clausthal-Zellerfeld, sebuah bandar di Lower Saxony, Jerman. Selain itu, dia juga menjadi editor ensiklopedia matematik Jerman sehingga tahun 1926.

Sommerfeld kemudian menerima pula jawatan sebagai pengerusi bahagian Mekanikal Gunaan di Königliche Technische Hochschule Aachen di mana dia membentuk teori hidrodinamiknya. Pada tahun 1906, Sommerfeld menjadi pula pengarah Institut Fizik Teori di University of Munich.

Ramai para pelajarnya dari kedua-dua universiti itu menjadi terkenal dalam bidang saintifik. Salah seorang pelajarnya di Königliche, Peter Debye, pernah memenangi Hadiah Nobel pada tahun 1936 dalam bidang Kimia kerana sumbangannya terhadap kajian struktur molekul.

Manakala di University of Munich pula, seorang lagi pelajar Sommerfeld iaitu Werner Heisenberg memenangi Hadiah Nobel dalam bidang Fizik pada tahun 1932 kerana penemuan mekanik kuantum.

Beberapa lagi pelajarnya dari univerisiti sama yang pernah memenangi Hadiah Nobel ialah Wolfgang Pauli dalam bidang Fizik pada 1945 kerana penemuannya dalam "prinsip pengecualian Pauli". Pada tahun 1967 pula, pelajarnya bernama Hans Bethe pula memenangi Hadiah Nobel dalam Fizik untuk teori nukloesintesis bintang.

Kerana ramai saintis berkaliber menuntut bahawa Sommerfeld pernah menjadi mentor mereka, Albert Einstein juga mengagumi kebolehan dan kehebatan yang ada pada Sommerfeld dengan penemuannya dan bilangan bakat muda yang diasahnya.

Seorang ahli matematik terkenal, Morris Kline, juga menyatakan bahawa Sommerfeld adalah seorang guru yang sangat memberi inspirasi dalam bidang barisan relativiti, teori kuantum dan elektromagnetik. Sommerfeld juga merupakan pendidik fizik terhebat pada 30 tahun pertama dalam abad ke-20.

Seorang lagi pemenang Hadiah Nobel iaitu Max Born mendakwa bahawa Sommerfeld berjaya membantu para pelajarnya menyedari apa yang mereka tidak tahu dan memupuk kemahiran serta disiplin yang diperlukan untuk melakukan penyelidikan bermanfaat. Jelas sekali, pelajarnya bukan sahaja terkesan dengan pengetahuan Sommerfeld tetapi juga dengan kemampuannya mengajar.

Apabila perang bermula, ramai ahli saintis hebat telah lari meninggalkan Jerman. Sommerfeld sedih menyaksikan Jerman kehilangan ramai minda cemerlang dan memutuskan untuk tinggal dan terus mengajar.

Malangnya, Adolf Hitler telah melantik orangnya sendiri iaitu Wilhelm Muller untuk menggantikan Sommerfeld sebagai Profesor Fizik Teoretikal. Muller yang merupakan seorang ahli aerodinamik sememangnya tidak layak untuk memegang jawatan itu. Namun, Sommerfeld tetap meneruskan kerjanya dalam teori kuantum.

Menurut Encyclopaedia Britannica, Sommerfeld telah menemui 'peraturan kuantisasi Sommerfeld-Wilson' bersama seorang lagi saintis Inggeris bernama William Wilson. Wilson bekerja dalam bidang elektromagnetisme dan hidrodinamika dan mahir dalam maklumat teori gelombang sinar-X.

Rekod pencalonan Sommerfeld untuk Hadiah Nobel boleh didapati dalam Arkib laman web Hadiah Nobel. Namanya mula dicalonkan pada tahun 1917 sehinggalah pada tahun 1951.

Pada tahun 1951 ketika berusia 82 tahun, Sommerfeld telah dilanggar sebuah trak semasa dia sedang melintas jalan. Kemalangan itu telah menyebabkan dia kehilangan pendengaran pada usia tuanya.

Dua bulan kemudian, pada 26 April 1951, Sommerfeld meninggal dunia. Walaupun dia tidak pernah memenangi Hadiah Nobel setelah 84 kali dicalonkan, ramai yang mengatakan bahawa dia telah memenanginya apabila berjaya mendidik dan memberi inspirasi kepada pemenang Hadiah Nobel yang menjadi pelajarnya.


Kenali Cabang Dan Jasa Pasukan Elit PDRM: STAFOC, STING Dan STAGG

Selepas pengambil alihan tampuk kepimpinan negara oleh Pakatan Harapan daripada Barisan Nasional, pelbagai pembaharuan telah dilakukan dalam memastikan pentadbiran negara berjalan dengan lancar.

Antara salah satunya adalah penstrukturan semula dalam Polis Diraja Malaysia. Perkara ini disebut oleh Tan Sri Muhyidin Yassin pada Jun 2018 dan kini ia bakal menjadi kenyataan.

iluminasi.com kongsikan serba sedikit tentang organisasi yang terlibat iaitu STAFOC, STING dan STAGG.

Special Task Force On Organised Crime (STAFOC) atau Pasukan Petugas Khas Jenayah Terancang adalah operasi khusus unit respons bersenjata Polis Diraja Malaysia (PDRM).

Unit-unit PDRM yang setanding ialah Pasukan Gerakan Khas dan UNGERIN. Unit ini, bersama-sama STING dan STAGG dibubarkan sebagai sebahagian daripada pembaharuan selepas Pemilihan Umum Malaysia pada 2018 baru-baru ini.

Pengorganisasian pasukan polis khas dibentuk berikutan mesyuarat Kementerian Dalam Negeri dengan PDRM pada 22 Ogos 2013 dan ditubuhkan pada 1 Januari 2014 untuk membanteras trend jenayah terancang yang lebih canggih dan ganas.

Yang terbaik dalam penyiasatan jenayah berada di barisan hadapan apabila polis mengambil langkah utama untuk memerangi jenayah terancang.

400 pegawai yang diketuai oleh Penolong Kanan Pesuruhjaya (SAC) Dato 'Razarudin Bin Hussain, dibahagi dan ditempatkan bersama dengan Jabatan Siasatan Jenayah (CID) dan Jabatan Siasatan Jenayah Narkotik (NCID).

Mereka beroperasi berdasarkan konsep "Perisikan mengetuai kepolisian dan tindakan agresif terhadap jenayah terancang".

Organisasi ini menumpukan kepada jenayah serius termasuk sindiket haram, gangsterisme, perjudian, naib, pemerdagangan manusia, pelacuran dan geng dadah.

STAFOC beroperasi secara langsung dari Bukit Aman, tetapi dikerahkan ke seluruh negara untuk menjadi sebahagian daripada operasi serbuan dan taktikal.

Lebih daripada 20 pasukan itu terdiri daripada pegawai yang berpengalaman, yang mana ramai terlibat dalam misi khas seperti pencerobohan Lahad Datu pada bulan Februari 2013.

Kejadian Lahad Datu menyaksikan 200 pegawai taktikal khas dihantar ke Sabah, meninggalkan banyak negeri tanpa kepakaran sedemikian.

Special Tactics and Intelligence Narcotics Group (STING) atau Pasukan Khas Taktikal Perisikan Narkotik dikhususkan untuk memerangi ketua dadah terancang serta sindiket penyeludupan dadah tempatan dan antarabangsa.

Dibentuk pada 30 Januari 2014 dan diketuai oleh SAC Dato 'Roslan Bin Wahid, sebuah pasukan elit terdiri daripada kira-kira 200 kakitangtan yang terlatih (terdiri daripada 61 pegawai kanan, 138 pangkat dan seorang penjawat awam), dan sehingga kini 60 pegawai anti narkotik terbaik, termasuk 10 pegawai wanita.

Mereka mensasarkan "jerung" perdagangan dadah, bukan "ikan kecil" dan sejak ditubuhkan, STING telah memberi rangsangan besar kepada polis dalam memerangi dadah di Malaysia.

Pada 8 Disember 2016, PDRM melumpuhkan sindiket pengedaran ketamine berkaitan dengan China dan membongkar makmal dadah di Bukit Jalil.

Satu serbuan yang diterajui oleh STING telah merampas 210kg ketamin dan dadah lain seperti syabu, Eramine-5, ekstasi, dan pil yaba bernilai RM15.5 juta.

Siasatan awal mendapati ketamin itu bertujuan untuk pasaran tempatan dan boleh membekalkan kepada sehingga 540,000 penagih.

Semua yang ditahan disiasat di bawah Seksyen 39B, Akta Dadah Berbahaya 1952.

Special Task Force for Anti-Vice, Gambling and Gangsterism (STAGG) atau Pasukan Tindakan Khas Anti Maksiat, Judi dan Gangsterisme adalah sebuah unit khas yang ditugaskan untuk menyasarkan kumpulan-kumpulan bawah tanah antarabangsa dan tempatan serta sindiket judi.

Kumpulan ini menyertai Kumpulan Taktik Khas dan Kumpulan Narkotik Perisikan (STING) dan Pasukan Petugas Khas Jenayah Terancang (STAFOC), yang terbentuk untuk membanteras kumpulan dadah dan jenayah serius.

Dibentuk pada 7 Disember 2014, skuad ini terdiri daripada 61 pegawai kanan, 139 pangkat dan 20 kakitangan awam, dengan Timbalan Pesuruhjaya Dato 'Mohd Rodwan Bin Mohd Yusof sebagai komandernya.

Pada 31 Januari 2015, Ibu Pejabat Kontinjen Polis STAGG dan Pulau Pinang menumpaskan perjudian dalam talian di Lorong Madras, Persiaran Gurney dan Pulau Tikus.

Dalam operasi selama 3 jam dan berakhir pada jam 2 pagi, polis merampas 190 mesin simulator dengan ciri-ciri perjudian bernilai RM950,000, termasuk wang berjumlah RM15,949 dan token bernilai RM44,980 dalam serbuan di 5 pusat hiburan keluarga.

Seramai 72 pelanggan dan 28 pekerja cawangan berusia antara 18 dan 70 telah ditangkap

Pada tahun 2018, 21 pengendali sindiket perjudian telah ditahan di bawah Akta Pencegahan Jenayah (POCA), dan 34 pengendali pada 2017 sebagai sebahagian daripada tindakan keras Bukit Aman.

Bahagian Siasatan Jenayah Maksiat, Judi, Kongsi Gelap Bukit Aman (D7) bersama STAGG menjalankan lebih 18,541 serbuan dan merampas 90,139 mesin judi di seluruh negara pada 2017.

Bekas Ketua Jabatan Siasatan Jenayah Bukit Aman, Datuk Seri Wan Ahmad Najmuddin menambah bahawa polis menghadapi pertempuran berat dengan kedatangan perjudian dalam talian.

Beliau juga menyebut beberapa pengendali mempunyai suis di kedai mereka yang boleh menukar mesin judi ke komputer biasa sekiranya berlaku serbuan.

Difahamkan bahawa sesetengah penjaga pusat judi haram atau kakitangan diberikan pampasan oleh majikan mereka jika ditahan pihak berkuasa.

Penjaga pusat tersebut yang ditangkap dan keluarganya akan dijaga semasa penahanannya,.

Ahli STAFOC, STING dan STAGG sentiasa beroperasi dalam pakaian seragam taktikal hitam atau biru standard yang dipakai oleh pasukan anti-keganasan yang lain.

Balaclavas kalis api sering digunakan untuk melindungi wajah serta melindungi identiti mereka. Kedua-dua unit ini biasanya menggunakan heletm PASGT Amerika standard atau helmet Ops-Core Marin.

Jaket taktikal ini dilabel dengan "POLIS" atau lencana PDRM untuk membolehkan pengenalan yang mudah.

Senjata asas untuk setiap pegawai STAFOC, STING dan STAGG adalah senjata sisi standard dan senapang submachine.

Organisasi-organisasi ini juga menggunakan senjata lain termasuk senapang, senapang sniper dan juga senapang mesin (dalam sesetengah unit), bergantung kepada keadaan.

Tidak seperti di institusi polis lain, ahli-ahli tidak terikat dengan dasar perolehan biasa dan boleh meminta peralatan yang mereka rasa paling sesuai untuk misi mereka.

Berikut adalah senjata umum yang digunakan oleh STAFOC, STING dan STAGG:

Datuk Anthony Kevin Morais, DPMP, adalah Timbalan Pendakwa Raya untuk Jabatan Peguam Negara Malaysia dan Suruhanjaya Pencegahan Rasuah Malaysia (SPRM).

Pada mulanya, dia difailkan sebagai orang yang hilang oleh adiknya dan STAFOC terlibat secara langsung dalam siasatan ini.

Di bawah siasatan STAFOC, tertuduh ke-6 mendedahkan lokasi badan Kevin Morais.

Kim Jong-Nam adalah anak lelaki sulung pemimpin Korea Utara Kim Jong-il dan abang tiri Presiden Korea Utara, Kim Jong-un.

Dia dibunuh di Lapangan Terbang Antarabangsa Kuala Lumpur 2 (KLIA2) ketika melakukan perjalanan dari Macau oleh dua penyerang menggunakan agen saraf VX.

Disebabkan ini adalah kes berprofil tinggi, STAFOC telah ditugaskan sebagai pasukan keselamatan.

Ops Cantas Khas adalah operasi oleh Polis Diraja Malaysia untuk memburu 'ikan besar' dalam sindiket jenayah terancang dan gangsterisme di Malaysia.

Operasi itu menarik perhatian rakyat Malaysia selepas ia mendedahkan mengenai penglibatan lima warga negara berpangkat tinggi (VIP, Datuks dan lain-lain) dalam sindiket jenayah terancang dan gangsterisme.

Dengan kekalahan parti Barisan Nasional dalam Pilihan Raya Umum 2018, dan di bawah kerajaan Pakatan Harapan yang baru, Polis Diraja Malaysia (RMP) telah diperbaharui.

Pada 11 Jun 2018, antara maklumat yang bocor dari sumber yang tidak dinamakan adalah pembubaran 3 unit taktikal polis iaitu STING, STAGG dan STAFOC.

Sebab pembubaran itu tidak dinyatakan, namun ada khabar angin mengatakan bahawa unit khas muda ini terlibat dalam korupsi dan melindungi para penjahat.

Khabar angin ini kemudiannya ditolak oleh Menteri Hal Ehwal Dalam Negeri, Tan Sri Muhyiddin Yassin.

Pada 26 Jun 2018, pembubaran itu disahkan oleh Menteri Dalam Negeri dan Ketua Polis Negara, Tan Sri Mohamad Fuzi Harun.

Walau bagaimanapun, Menteri Hal Ehwal Dalam Negeri memberikan dua minggu kepada PDRM untuk mengemukakan sebarang cadangan mengenai unit atau pembubaran sebelum keputusan pembubaran dimuktamadkan.

Bekas Ketua Polis Negara (KPN), Tan Sri Musa Hassan yang bersetuju tentang pembubaran ini berkata peranan pasukan elit Unit Tindak Khas (UTK) dan Komando VAT 69 (VAT 69) PDRM sudah memadai dalam tindakan intervensi dan operasi pencegahan jenayah.


Latar Belakang Dan Kisah Cinta Thanos Yang Amat Sadis

Dalam komik Marvel, Death (kematian) biasanya muncul dalam bentuk jasad seorang wanita gothic (versi DC) kadangkala comel dan kadangkala sebagai tengkorak hidup yang berpakaian serba hitam dan digelar sebagai Mistress Death.

Informasi mengenai ciri-ciri wataknya agak terhad, kerana dia sering dipaparkan meninjau atau mengintip orang lain secara diam-diam.

Thanos pula adalah watak lantang, ceria, dan terdedah kepada monolog yang sangat panjang. Dicipta oleh Jim Starlin, reka bentuk wataknya adalah campuran inspirasi dari watak-watak yang pernah diciptanya sebelum ini diantaranya adalah watak Metron dan Darkseid dari DC.

Seperti Darkseid, Thanos adalah seorang fasis dan pembunuh. Yang berbeza diantara Thanos dengan Darkseid pula ialah Thanos memiliki hati dan perasaan cinta pada individu-individu tertentu contohnya seperti gadis pujaan hatinya, Mistress Death.

Thanos dilahirkan di Titan. Menurut Marvel, Titan adalah salah satu bintang yang mengorbit planet Zuhal. Ibu bapanya pula adalah Eternals, sejenis mahkluk abadi yang mempunyai kuasa luar biasa.

Adalah lebih baik untuk kita tidak mengambil peduli tentang kisah ibu bapa Thanos (Eternals), kerana ia tidak masuk akal dan cerita mereka agak rumit.

Sedikit sebanyak tentang baka Eternals adalah mereka dari golongan baik-baik manakala "Deviants" adalah dari keturunan jahat, berlawanan dengan baka Eternals.

Sangat panjang lagi kisah mengenai keturunan Thanos, tetapi untuk memahami Thanos, cukup sekadar anda tahu bahawa dia dilahirkan dari baka Eternals (yang baik-baik), tetapi mempunyai ciri-ciri Deviant. Kegagalan untuk menerima mutasi dan kekurangan yang ada pada Thanos ini, ibunya lantas hendak membunuhanya.

Thanos seorang yang tidak digemari sejak awal kelahiran, tetapi dia agak mudah difahami. Usia mudanya dipenuhi dengan tragedi buruk dan berterusan seiring dia membesar. Thanos sebenarnya seorang yang skema, pemalu dan merupakan seorang pacifis (tak percayakan perang dan keganasan).

Pada suatu hari, Thanos sedang bersenang lenang bersama rakan-rakannya, tiba-tiba datang seekor biawak gergasi memakan kesemua rakan-rakannya. Pada ketika inilah Thanos mengamuk dan membunuh biawak itu. Pada masa sama Thanos menyedari bahawa membunuh makhluk bernyawa lain amat menyeronokkan.

Dalam komik Thanos Rising, diberi gambaran bahawa Thanos telah membunuh dan menyeksa ibunya sendiri.

Kebanyakan cerita tentang Thanos memberi tumpuan kepada dirinya yang dikhianati oleh ibunya dan akhirnya mengaku bahawa apa yang dia mahukan adalah disayangi.

Kerap kalinya, wanita dalam kehidupan Thanos adalah "kambing hitam" di mana mereka berdamping dengan Thanos semata-mata untuk mengambil peluang membunuhnya.

Dalam awal eksploitasi kembara galaksi oleh Thanos, dia secara tak sengaja ternampak Death (Mistress) dan pertemuan antara mereka adalah cinta pada pandang pertama. Jantung Thanos berdegup kencang.

Thanos jatuh cinta terhadap Death dengan begitu mendalam. Thanos telah membunuh semua anak-anaknya dan semua anak kapal di atas kapalnya untuk mencuri perhatian Death, namun tidak berjaya.

Dia kembali ke Titan dan meletupkan bintang asal kelahirannya dari jauh, membunuh  penduduk di sana. Semua ini, hanya untuk mencuri perhatian Death. Usaha Thanos hanya sia-sia. Death tidak mengendahkannya. Lalu Thanos mengambil keputusan untuk menyerang seluruh galaksi.

Ini membawa kita ke Infinity Gauntlet, kisah klasik di mana Thanos membunuh separuh alam semesta sebagai tanda kad Hari Valentine untuk Death. Hal ini tidak diceritakan langsung di dalam filem Avengers.

Walaupun dia berjaya hapuskan 50% populasi alam semesta, kengerian itu tidak membuahkan hasil dan dia tetap ditolak oleh Death sekali lagi.

Dalam komik, Death merupakan pakar dalam memanipulasi orang lain, kadang-kala mempermainkan Thanos dengan menyatakan minatnya kepada Thanos. Death sering bermain tarik tali dengan Thanos dan sering menuduh Thanos pengkhianat dalam percintaan antara mereka berdua. Justeru menggoda Thanos untuk melakukan lebih banyak kerosakan di alam ini.

Dalam komik Thanos Quest, Thanos mengembara ke alam semesta, membunuh setiap orang yang memiliki Infinity Stone dan mengumpulkan semuanya lalu diberikan kepada Death.

Lebih menarik, Death memberikan takhta di sebelahnya kepada Thanos. Walau bagaimanapun, dia enggan bercakap secara terus dengan Thanos sebaliknya menggunakan tikus hibrid manusia untuk menyampaikan mesej.

Ini membuatkan Thanos berang dan bosan, lalu menghancurkan utusan (tikus hibrid) Death dengan begitu dahsyat. Menyedari bahawa dia telah gagal, Thanos mula mensasarkan untuk menyerang bintang-bintang terdekat dan bertekad untuk mencuba lagi mengambil hati Death di masa lain.

Thanos telah mencipta Terraxia, wanita seksi yang mempunyai rupa dan berkelakuan sama seperti Thanos. Semata-mata untuk membuatkan Death cemburu.

Ini memberikan gambaran kepada kita tentang sifat narsisisme Thanos, kerana dia mengisytiharkan bahawa Terraxia sebagai segala-galanya yang tidak ada pada Death. "Sangat sempurna, hot dan seksi berbanding Death" kata Thanos.

Namun, kewujudan Terraxia tidak lama di dunia. Dia berjaya menyertai beberapa misi dan melakukan beberapa pembunuhan kejam, kemudian dibawa ke ruang yang jauh, untuk dimatikan tanpa oksigen (menurut logik komik lah).

Apa yang aneh adalah Deadpool juga mempunyai peranan dalam kisah cinta Thanos ini. Ketika Deadpool sedang bergelut  diantara hidup dan mati pada zamannya di Weapon X, hantu Death kerapkali muncul berdiri di hadapannya dan memerhatikannya. Deadpool merasakan dirinya jatuh cinta terhadap penampakan hantu Death yang menghantui setiap hari.

Death seolah-olah membalas perasaan cinta Deadpool dan bermain-main dengan perasaan Deadpool. Selepas berpacaran untuk seketika, Thanos telah mengetahuinya dan berasa amat marah. Thanos telah menyumpah Deadpool untuk hidup kekal abadi (Thanos tahu Deadpool sangat mengharapkan mati).

Dalam siri Deadpool vs Thanos, Deadpool menyedari bahawa Death telah mempergunakannya dan Thanos, akhirnya mengambil keputusan untuk menyuarakan hal ini kepada Thanos bahawa Thanos tak lebih dari boneka Mistress Death sahaja.

Thanos yang marah terus bergelut dan berlaku pertempuran dahsyat dengan Deadpool. Pengakhirannya adalah Thanos berjaya memusnahkan Deadpool, kemudian sekali lagi merangkak untuk mendapatkan kembali hati Death.

Dalam siri komik Thanos paling baru, digambarkan bahawa Thanos telah menjadi sakit dan sedikit lemah. Terdapat sangat sedikit saudara-mara Thanos yang masih hidup (baka Eternals). Kalau ada pun, pasti mereka sangat-sangat mahu membunuh Thanos. Diantara baka Eternals yang berusaha memburu Thanos ialah watak Starfox.

Thane, anak lelaki Thanos yang telah lama ditinggalkan oleh Thanos muncul tiba-tiba di dalam siri komik ini bersama Mistress Death. (Death bukan ibu kepada Thane)

Death telah menghasut Thane untuk memusnahkan bapanya dan membuatkan Thanos tidak berkuasa langsung justeru membuatkan Thanos mengembara sebagai seorang pengemis atau sampah alam semesta.

Thanos telah berhadapan dan bersemuka dengan anak kandungnya sendiri. Thanos tewas kepada Thane, sementara Death tersenyum bagi pihak Thane.

Salah satu perkara yang paling menarik tentang Thanos adalah dengan segala kekuasaannya, untuk semua kekejaman yang dia lakukan dan untuk semua nyawa yang dibunuhnya, namun dia masih seorang anak terbuang yang hanya mahukan kasih sayang seorang wanita.

Walaupun agak sadis, penyokong Avengers dapat merasai kepuasan apabila mengetahui Thanos berkali-kali ditolak cintanya oleh Mistress Death. Di dalam komik ataupun siri kartun, Death masih kekal misteri.


5 Budaya Orang Jepun Yang Tak Patut Kita Ikut

Budaya masyarakat Jepun memang banyak diamalkan dalam negara kita, khasnya di Jabatan-Jabatan Kerajaan yang mengamalkan prinsip 'kaizen'. Perkara sama juga acapkali diulang oleh Perdana Menteri kita sendiri, yang cukup gemar mempromosikan budaya dan semangat orang Jepun untuk dipegang kita semua.

Tidak dapat kami nafikan Jepun mempunyai banyak budaya dan adat yang unik, serta berupaya mendidik orang ramai dengan cara yang tidak formal malahan boleh berlaku secara semulajadi.

Melihat banyaknya pengaruh budaya Jepun dalam pembentukan masyarakat kita, penulis ada juga terfikir, selain daripada budaya positif tidak adakah budaya negatif yang tak berapa sesuai untuk dijadikan panduan moral masyarakat kita? Ada. Ini lima yang kami rasakan sangat-sangat tak senonohlah namun diamalkan juga masyarakat mereka.

Dalam sistem Jepun, wujud perbezaan di antara banduan biasa dan banduan yang dah disahkan bakal berdepan hukuman mati. Mereka yang bakal dihukum, akan diasingkan dalam penjara-penjara khas di lokasi yang berbeza yang digelarkan pusat tahanan. Segala hal ehwal kebajikan mereka di situ, hanya bergantung kepada budi bicara pengelola pusat tahanan.

Semua tahanan tidak dibenarkan kebebasan seperti banduan biasa, dilarang berbual sesama mereka. Setiap banduan hukuman mati hanya dibenarkan keluar beriadah dua kali seminggu serta tidak dibenarkan bersenam dalam penjara sendiri. Tidak ada televisyen dibenarkan dan hanya 3 buku dibenarkan dalam simpanan mereka.

Apa yang menyedihkan, banduan hukuman mati tidak mengetahui tarikh akhir mereka. Selepas kelulusan hukuman dikeluarkan, hukuman wajib diselesaikan dalam tempoh 5 hari. Setiap banduan hanya akan mengetahui bila mereka akan digantung pada awal pagi hari hukumannya dan diberikan makanan terakhir. Selepas selesai hukuman, barulah pihak waris akan diberitahu hukuman sudah dijalankan. (rujukan)

Di Jepun, syarikat-syarikat yang menggajikan pekerja berhadapan kesukaran undang-undang untuk membuang pekerja yang bermasalah. Mereka mungkin akan disiasat atas pemecatan pekerja tersebut atau perlu melangsaikan pampasan pada kadar yang tinggi. Bagi memastikan pekerja itu berjaya dipecat, kebanyakan syarikat di Jepun mencipta sebuah bilik khas untuk menempatkan pekerja ini. Jangan terkejut pula syarikat gergasi seperti Hitachi, Sony dan Panasonic turut sama mengamalkan amalan serupa ya!

Pekerja yang ingin dibuang akan ditempatkan dalam sebuah bilik yang hanya mempunyai sebuah komputer beserta kerusi dan meja, dengan komputer tersebut biasanya mengandungi perisian ringkas. Pekerja itu akan diberikan kerja-kerja leceh seperti perlu memeriksa video CCTV berjam-jam lamanya atau melakukan kemasukan data - sehinggalah mereka sendiri tidak tahan dan mohon berhenti. Ada juga yang diwajibkan menonton skrin bagi mencari keganjilan dalam rancangan televisyen.

Panasonic misalnya, menubuhkan divisyen khas 'Business and Human Resources Development Center' bagi menempatkan golongan ini. Daripada 450 orang yang diletakkan dalam divisyen tersebut, 35 orang berhenti selepas tidak tahan dan 29 lagi minta ditukarkan secara suka rela. (rujukan)

Pachinko adalah sebuah mesin di mana pemain perlu memasukkan bola ke dalam sasaran. Siapa berjaya akan mendapat lebih banyak bola yang boleh ditukarkan kepada hadiah di pusat permainan. Sekiranya pemain berjaya mendapat tiga simbol serupa pada mesin, 10,000 biji bola akan dihadiahkan pada pemain.

Terdapat tiga tahap mesin pachinko, Hanemono murah tetapi hadiahnya biasa-biasa saja. Deji-Pachi pula mesin pachinko dalam versi elektronik yang lebih moden. Bagi mereka yang benar-benar serius bermain pachinko, mereka biasanya bermain di mesin yang digelarkan Kenrimono yang mempunyai peraturan tertentu untuk menang.

Walaupun begitu, ramai orang sebenarnya bermain pachinko untuk berjudi walaupun realitinya, judi sebenarnya merupakan satu jenayah di Jepun. Selepas mengumpulkan bola-bola yang dimenangi dengan hadiah, pemain kebiasaannya akan menukarkan hadiah itu kepada duit di kaunter-kaunter tersembunyi yang dibuka di bahagian belakang kedai pachinko. (rujukan)

Golongan anak muda gemar mengasingkan diri mereka di dalam bilik, kerap berlaku di mana-mana. Bagaimanapun di Jepun, tabiat itu menjadi satu fenomena yang membimbangkan. Hikikomori membawa maksud 'memencilkan diri' sering menjadi pilihan anak muda Jepun, dengan anggaran lebih 700 ribu orang anak muda Jepun menyembunyikan diri mereka dalam bilik. Purata umur mereka 31 tahun.

Kes-kes yang diklasifikasikan sebagai hikikomori memerlukan seseorang memencilkan diri selama sekurang-sekurangnya 6 bulan dan tempoh tersebut bukanlah sesuatu yang jarang didengari. Ada yang senyap bertahun-tahun lamanya, duduk seorang diri jauh daripada hidup bermasyarakat.

Kebanyakan kes hikikomori berpunca daripada masalah yang dihadapi individu itu, menyalahkan diri sendiri atas sesuatu kejadian yang berlaku. Masalah tekanan pendidikan di Jepun yang terlalu mementingkan kedudukan dan persaingan juga menjadi antara penyebab masalah ini terus berleluasa. (rujukan)

Sekiranya hikikomori memilih untuk memencilkan diri, kodokushi pula adalah fenomena mati sendirian yang kerap berlaku di Jepun, tak kiralah melibatkan orang tua ataupun anak muda. Statistiknya juga semakin meningkat, dengan jumlah kes menaik melibatkan semakin banyak golongan tahun ke tahun. Dalam tahun 2005, dianggarkan hampir 5 peratus pengebumian jenazah melibatkan individu kodokushi.

Fenomena ini dikatakan berlaku disebabkan oleh perubahan sistem hidup masyarakat Jepun yang kini tidak lagi hidup bersama, walaupun satu keluarga. Warga tua yang ditinggalkan anak-anak sendirian terpaksa berseorangan menempuh hidup dan akhirnya meninggal dunia sendiri tanpa diketahui. Dalam satu kes tahun 2000, seorang warga tua telah meninggal dunia, hanya ditemui selepas 3 tahun. Itpun kerana baki wang dalam akaunnya tidak lagi mencukupi dan pemotongan khidmat utiliti air dan elektrik perlu dijalankan.

Yang menjadi isu sekarang ini, fenomena ini mula melibatkan orang muda juga. Pada tahun 2017, dilaporkan bahawa jumlah kes kodokushi melibatkan orang muda semakin tinggi, dengan 238 kes dilaporkan pada tahun 2015 melibatkan individu berusia 20-an dan 30-an. 80 peratus daripadanya melibatkan individu lelaki. (rujukan)


Ini Alasan Penting Mengapa Doktor Mempunyai Syif Kerja Yang Sangat Panjang

Secara purata, doktor Amerika Syarikat bekerja hampir 60 jam seminggu. Doktor yang lebih muda biasanya bekerja sehingga 80 jam dan sering berhadapan dengan syif 24 hingga 30 jam yang meletihkan.

Sekali pandang, ia seperti bencana yang tidak dapat dielakkan di mana menjadi seorang doktor sangatlah tertekan, kerja yang mempunyai tuntutan tinggi dan bertugas dalam keadaan kekurangan tidur kelihatan seperti boleh membahayakan nyawa pesakit.

Namun, terdapat sebab yang meyakinkan mengapa doktor lebih memilih untuk terus bekerja daripada menyerahkan pesakit mereka kepada doktor lain, iaitu ia dapat menyelamatkan nyawa.

Ternyata, mengurangkan jumlah jam bekerja untuk para doktor tidak semestinya mengurangkan berlakunya kesilapan perubatan yang serius.

Pada tahun 1984, seorang wanita berusia 18 tahun bernama Libby Zion meninggal dunia setelah dimasukkan ke hospital akibat demam panas.

Bapanya, Sidney Zion, mengetahui bahawa doktor yang merawat Libby telah bertugas hampir 24 jam pada masa itu dan menyaman hospital berkenaan.

Publisiti dari kejadian ini membawa kepada pembaharuan yang mengurangkan jumlah tempoh bertugas doktor di seluruh Amerika Syarikat.

Dan apa yang menghairankan adalah pembaharuan tersebut tidak dapat mengurangkan berlakunya kesilapan perubatan.

Kajian pada tahun 2014 dalam Jurnal Persatuan Perubatan Amerika mendapati bahawa walaupun syif oleh doktor dalam latihan telah dikurangkan hampir separuh dalam kebanyakan kes, tidak ada perbezaan yang ketara antara bilangan kesilapan yang dilakukan oleh doktor yang sudah berehat dan bilangan kesilapan yang berlaku sebelum peraturan syif dilaksanakan.

Tetapi hakikatnya adalah kekurangan tidur boleh menghasilkan kesan yang sama dengan mabuk alkohol dan doktor di seluruh dunia mahu menghapuskan kesilapan perubatan tanpa mengira puncanya.

Sehingga tahun 2019, percubaan masih dijalankan untuk mengenal pasti hubungan yang ideal antara jumlah jam kerja, dasar syif dan dasar tidur bersama dengan komitmen peribadi untuk mengamalkan tabiat tidur yang baik.

Salah satu sebab utama untuk ini adalah risiko yang dibawa oleh penukaran doktor pesakit.

Rutin ini dikenali sebagai "patient handoff" dalam profesion perubatan. Handoffs memerlukan banyak komunikasi yang jelas mengenai setiap perincian mengenai keadaan pesakit, prognosis dan rawatan.

Apabila didarabkan dengan jumlah pesakit yang biasanya di bawah penjagaan doktor, ia pasti dijamin bahawa butiran-butiran pesakit akan hilang tanpa kaedah yang kukuh dan teratur untuk menyampaikannya.

Sehingga 80% kesilapan perubatan yang serius dikesan adalah berasal daripada salah faham ketika handoff ini.

Pada masa pembaharuan yang berlaku ketika kes Libby Zion, tidak ada protokol yang standard untuk handoff pesakit yang dilakukan, jadi doktor terpaksa mengembangkan cara-cara diperlukan untuk menerangkan keadaan dan prognosis pelbagai pesakit.

Doktor yang kurang tidur yang mempunyai pengalaman sendiri bekerja dengan pesakit tertentu kurang berkemungkinan untuk melakukan kesilapan serius, berbanding doktor yang cukup tidur dan segar yang tidak pernah diberitahu mengenai alahan pesakit atau faktor lain yang rumit.

Hari ini, pihak hospital biasanya menguatkuasakan prosedur handoff yang ketat dan melaksanakan strategi penangguhan keletihan mereka sendiri, yang boleh merangkumi jadual tidur terancang, penggunaan kafein secara strategik dan melibatkan kakitangan apabila merekabentuk jadual kerja.

Menurut laporan CNBC 2018, kesilapan perubatan mewakili penyebab kematian ketiga tertinggi di Amerika Syarikat, di belakang kanser dan penyakit jantung.

Kesalahan ini sering menyebabkan penyebab yang rumit dan manusia tidak lari daripada melakukan kesilapan.

Latihan yang tidak mencukupi, komplikasi perubatan yang tidak didiagnosis dan masalah teknologi dapat mencetuskan peristiwa yang merugikan pesakit.

Kekurangan tidur juga boleh memainkan peranan utama, tetapi berdasarkan maklumat yang ada, kesukaran doktor untuk mengakses data perubatan pesakit dari doktor lain dan pihak ketiga (keluarga) merangkumi ancaman yang lebih besar dalam era di mana data pesakit secara harfiahnya bermakna perbezaan antara kehidupan dan kematian.


'Golden Blood' - Jenis Darah Paling 'Rare' dan Paling Berbahaya

Doktor beliau memilih untuk memandu sendiri beliau ke Perancis. Sekiranya darahnya diambil di Switzerland, banyak kerenah proses dan rekod yang perlu ditempuhi sebelum dapat diterbangkan ke Perancis.

Jururawat yang ditugaskan mengambil darah menyedari lelaki yang sedang diambil darahnya itu, mempunyai darah yang istimewa. Hanya selepas meneliti label pada bungkusan darah itu jururawat itu sedar sesuatu yang sangat unik - berdasarkan label yang ada, lelaki itu sepatutnya sudah lama meninggal dunia.

Bagaimanapun, lelaki yang hanya dikenali sebagai Thomas berikutan identitinya terpaksa dirahsiakan tersenyum, sihat walafiat. Tidak ramai yang tahu darah yang mengalir dalam badannya sangat unik. Dalam tempoh 50 tahun, hanya 40 orang sahaja diketahui mempunyai darah yang sama seperti Thomas.

Kita semua tahu berikutan teknologi perubatan yang begitu tinggi, bekalan darah memerlukan bekalan yang lebih banyak setiap hari. Malangnya, setiap daripada kita mempunyai jenis darah yang berbeza-beza. Bagaimanapun, bagi setiap jenis darah yang ada wujud satu persamaan pada setiap jenis - dalam setiap sel darah merah kita, ada 342 antigen, sejenis molekul yang berupaya menggalakkan penghasilan protein antibodi.

Jenis antigen yang ada dalam darah kita juga menentukan jenis darah setiap individu. Ada 160 jenis antigen daripada 342 yang biasanya ditemui pada setiap orang, dengan selebihnya mempunyai perbezaan-perbezaan tertentu. Kandungan antigen dalam darah kita menentukan tahap keunikan darah kita.

35 kumpulan darah yang telah dikenali menggunakan maklumat daripada antigen bagi menentukan kelas darah setiap individu. Sekiranya seorang itu mempunyai darah normal, majoriti daripada 342 antigen yang ada pasti akan merujuk kepada salah satu kelas darah.

40 tahun sebelum ini, Thomas ketika berusia 10 tahun telah ke Hospital Universiti Geneva untuk pemeriksaan rutin. Dalam ujian darah yang dijalankan ke atas beliau, doktor mendapati ada sesuatu yang amat ganjil pada kandungan darahnya - dia langsung tidak mempunyai antigen dalam darahnya, menyebabkan tubuhnya tidak mampu menghasilkan antibodi. Yang menghairankan penyelidik, dia tidak menunjukkan sebarang tanda sakit.

Setelah sampel darah Thomas dihantar ke makmal di Geneva, Amsterdam dan Paris, Thomas menjadi antara individu unik yang mempunyai kumpulan darah Rh Null - darah yang langsung tidak mempunyai antigen serta tidak boleh diklasifikasikan.

Darah seumpama ini buat pertama kali ditemui pada tahun 1961 pada seorang wanita orang asal Australia. Sebelum penemuan beliau, penyelidik membuat kesimpulan mustahil untuk mana-mana janin yang mempunyai darah Rh Null membesar dengan sihat, berikutan ketiadaan fungsi penting dalam badan.

Bagaimanapun, selepas penemuan pertama sehinggalah kepada kemunculan Thomas, setakat ini telah berjaya direkodkan hampir 43 orang mempunyai darah serupa dan hanya 10 orang saja bertindak sebagai penderma aktif. Apa yang membezakan individu seperti Thomas dengan kita? Darah mereka memberikan risiko yang sangat besar pada pemiliknya, namun mempunyai kemampuan menyelamatkan jutaan nyawa orang lain.

Ini kerana darah daripada kategori unik Rh Null ini dapat diterima oleh sesiapa saja kerana darah ini merupakan darah paling universal di antara semua jenis kategori darah. Setiap penerima darah perlu menerima darah yang tidak mengandungi antigen yang berlawanan dengan darah asalnya dan proses memadankan darah penderma dengan pesakit perlu dilakukan dengan berhati-hati, takut berlaku proses penolakan darah selepas transfusi dilakukan.

Darah Rh Null membuang semua risiko itu kerana kelebihannya yang bersifat neutral, tidak mempunyai sebarang antigen yang dapat meningkatkan risiko penolakan pada penerimanya.

Thomas sedar keunikan yang ada padanya. Darahnya mampu menyelamatkan nyawa sesiapa saja, malangnya bagi dirinya sendiri - sekiranya sesuatu yang buruk berlaku padanya, dia hanya boleh menerima darah jenis Rh Null sahaja.

Individu Rh Null yang sudi menderma pula berada jauh. Ada di Brazil, Jepun, China, Amerika Syarikat dan Ireland. Ini memberikan impak pada hidup Thomas. Sejak muda dia dilarang daripada menjadi terlalu berani, bagi mengelakkan kemalangan. Dia memandu dengan cermat, hanya berani melawat negara yang ada kelengkapan hospital moden. Kad pengesahan status darahnya disimpan dalam beg, andaikata diperlukan.

Thomas mula menderma secara suka rela sejak mencecah 18 tahun, usia beliau dibenarkan menjadi penderma darah. Semua darah yang didermakan Thomas disimpan di bank darah khas yang terletak di Paris dan Amsterdam. Berikutan sakit anaemia yang dihadapinya, dia dinasihatkan menghadkan proses derma darah hanya kepada dua kali setahun, berbanding empat kali setahun - menggunakan wang sakunya sendiri untuk kos perjalanan berulang-alik.

Walaupun perlu menghindari aktiviti berisiko, Thomas bagaimanapun bersyukur juga dirinya berbeza dengan orang lain. Selepas diarahkan melaporkan diri bertugas dalam tentera beberapa puluh tahun dahulu, doktor yang menemui kondisinya menulis surat kepada pihak tentera, memaklumkan keadaan sebenar Thomas yang unik.

Dengan surat itu, Thomas dikecualikan daripada melaporkan diri - sesuatu yang perlu bagi melindungi Thomas yang unik dan mampu menyelamatkan lebih ramai nyawa seorang diri.

Artikel ini adalah terjemahan dan olahan semula artikel 'The Man with the golden blood' yang diterbitkan pada 21 Oktober 2014.